url: =Israel President masapen Chaim Weizmann tangthu :: ZOMI DAILY\nposted on 20 October 2016 at 7:17 am Lomkholna: Article, Biography, Thangkhanlian\nIsrael President masapen Chaim Weizmann tangthu (27 November 1874 – 9 November 1952) – A SUNGA THU OMTE:\n1. A neu lai hun\n2. A sangkahna thu\n3. Britain ah a omna\n4. A innkuanpihte\n5. Politics ah kibual hun sung\n6. Arabte tawh ten’khawmna (Settlement with the Arabs):\n7. Palestine gamah judahte hong peemna hangin buaina:\n8. Galpi Nihna\n9. Judahte a kilomthahna (The Holocaust)\n10. Israel President masa pen a letna\n11. Science lamsang a nasep hun\n12. “1945 Revenge Operation” ah kihel ci-in a kingawhna thu\nTHUPATNA: Chaim Azriel Weizmann (Hebru pau in Hayyim Azri’el Vaytsman) pen 27 November 1874 in suak a, 9 November 1952 in si hi. Buaih D.Sc, Sc.D leh LL.D ngah a, Zion mite’ (Zionists)makai leh Israelte’ thugensiampa hi ci-in kiciamteh a, Zionist Organisation makai a let khit nungin Israel President masa pen dingin Feb. 16, 1949 in kiteelcing a, a sih dong (1952) len suak hi. Weizmann in Israel gam khatin a kiciamtehna dingin US leh Britishte na thuzawh zo hi. Weizmann pen biochemist scientist hi a, acetone pian’sakna dingin acetone-butanol-ethanol bawlkhiapa ahi hi. Acetone pen lungno (bacteria) muatsakna (a thu suahsakna) panin kibawl khia a, Kidopi Khatna hun lai-in British war industry adingin poimawh mahmah hi. Rehovot khua-a Weizmann Institute of Science phuankhiapa hi a, Hebrew University of Jerusalem phuankhiatna dingin zong na kihel hi.\nA NEU LAI HUN: Weizmann pen Oizer Weizmann leh Rachel Czermerinsky Weizmann’ ta 15 lak panin a thumna hi a, Belarus gam sunga om Pinsk khua kianga Motal khua ah piang hi (Tua hun lai in Russian Empire ukna sunga om ahi hi). Kum 11 a phak ma dong Cheder ah sang kah a, kum 11 a phakin high school Pinsk ah kah hi. A pa pen singtum (timber) zuaka sum bawl mi ahi hi. 1892 in Chemistry sin dingin Germany gamah pai a, Dermstadt khua-a Polytechnic Institute ah kah hi. 1894 in Technische Hochschule Berlin ah kah dingin Berlin khuapi zuan hi. A laisimna a manna dingin University of Friburg kici Switzerland gamah 1897 in pai kik leuleu a, 1899 in Organic Chemistry panin Ph.D ngah hi. 1901 in University of Geneva ah assistant lecturer (associate professor kici ta) sem a, 1904 in University of Manchester ah senior lecture (tu in professor i cih) sem hi.\nBRITAIN AH A OMNA (1904-1937): 1910 in Britain gammi hihna (citizenship) ngah a, 1948 in Israel President a let dong British gammi hihna nei suak a, President a let in paai khia hi. Chaim Weizmann leh a innkuanpihte Manchester khuapi ah kum 30 kiim (1904–1934) teng uh a, 1904 in University of Manchester ah 1904 in senior lecturer sep kipan a, Kidopi Nihna hong kipat in London nisuahna lam 16 Addison Road ah peem uh hi.\nBritain ah Charles Weizmann ci-in kisam a, ama nuai-ah research patents 100 val kiciamteh hi. Kidopi Nihna bei kuan in Operation Sea Lion kici ah a kihelna hangin German galkap SS ten Britain hong sim zawh ciangun Weismann kihel in Judah mi Britain gam sunga teng mi 2,8000 manlang takin mat dingin thu pia uh hi.\nA INNKUANPIHTE: Unau 14 lak panin 12 bek a picing dong uh dam suak uh hi. A innkuanpih a tam zawte Palestine ah peem uh a, a sanggamte nih zong zatui lamsang siam (chemists) hi a, a sanggamnu Dr. Anna (Anushka) Weizmann in a sanggampa Daniel Sieff Research Institute lab ah sem a, ama sepna ah zatui tampi bawl khia hi. A sanggampa Prof. Moshe Weizmann pen Hebrew University of Jerusalem ah Chemistry Faculty head in pang a, a sanggamte nih – Shmuel leh Maria (Masha)-te Russian Revolution khit nungin Soviet Union gamah om uh hi.\nA sanggampa Shmuel Weizmann pen Communist adingin nakpi takin a kipiakhia mi hi a, Zionist Bund movement deih lo leh langpangte lakah kihel hi. Stalin in Russia hong uk in “Great Purge” kici hong pan a, Shmuel pen Zionist-te thusim kan hi ci-in ngawhna tuak ahih manin kiman in, 1939 in kithat a, a kithahna thu a zi leh a ta ten 1955 in thei khia pan uh hi. Maria (Masha) Weismann zong siavuan mah hi a, Stalin in “Doctor plot” cih a pat khiatna hangin 1952 in kiman a, Siberia ah kum nga sung thong ah kikhum hi. Stalin sih khit 1953 in kikhah khia a, a pasal tawh 1956 in Israel ah a peem ding uh kiphal ahih manin peem uh hi.\nWeizmann in Dr. Vera Khatzman kiteenpih a, tapa nih nei hi. Flight Lieutenant Michael Oser Weismann (1916-1942) pen Britainte’ Royal Air Force ah pang a, Kidopi Nihna in a galdona ah February 1942 in Bay of Biscay ah kikap khia in si a, No. 502 Squadron RAF galkap ci-in kiciamteh hi. A luang kimu lo ahih manin a mang ci-in kiciamteh lai hi. Weisman in a sih dong a tapa si hi ci-in sang zo lo a, galkapte kivuina Surrey, England hanmual-a Air Forces Memorial, Runnymede ah a kivui lo amah bek ahi hi. A tapa nihna Benjie Weizman pen Ireland gamah tengin nawizu hau bawngte khawi in nek zong hi. Weizmann’ sanggampa Yechiel’ tapa Ezer Israeli Air Force ah zong na pang ngei a, tua banah Israel President zong na len ngei hi.\nDr. Weizmann a khua ah si in, a zi tawh ama gam Weizmann estate ah kivui hi. A kivuina kiang lian-ah Israelte’ science research institute khat kibawl a, ama’ min kitamsak hi.\nPOLITICS AH KIBUAL HUN SUNG: Basel, Switzerland ah Zionist conference masa pen 1897 in a kineih lai-in a paina ding gamla lua ahih manin kihel thei lo a, a khawmpi dangte ah bel kihel den hi. 1901 in Palestine gamah Judah ten pilna sang sinna a neih theihna dingin sanginn hon’ ding nakpi takin hanciam a, Martin Buber leh Berthold Feiwl tawh kipawl in science leh engineering sinna sangin Judah ten a neih ding kisam hi ci-in Fifth Zionist Congress ah lai na khia uh hi. Amau thum teng hanciamna hangin 1912 in Technion – Israel Institute of Technology kici kiphuankhia thei hi.\n1904 in University of Manchester ah chemistry lecturer a sep kawm in British Zionists makai in hong pang hi. Hih hun in Conservative MP leh a sawt loin Arthur Balfour tawh 1905-1905 in Belfour’ vote zonna ah hong kimu kha uh a, Belfour in Judah ten Judah gam a neih theihna ding a gupna dingin thuzawh zo hi. Belfour in a kimuh cil un British Uganda Programme kici sung panin politician hon khatin zong Judah ten gam a neih theihna dingin hong gupna uh kisam hi ci hi.\nJudah mi a tam zaw in Belfour ngahsutna deih lo uh a, ahih hangin Weizman in British Foreign Secretary (Belfour in a let lai) in Judahte deihna a gupna dingin thuzawh zo hi. Hih bangin a thuzawh zozia kigen hi: Weizman in Belfour kiangah, “London nusia in Saskatchewan ah na teng nuam hiam,?” a cih leh Belfour in Britishte London ah teng den hi ci-in dawng hi. Weizmann in dawng kik in, “London pen dawp tawh kawtcip in buannawi bangin a om lai-in Judahte Jerusalem ah teng ta hi,” ci hi.\nWeizman in Britain nuam a sak hangin Judah mite suahtakna ding mah na hanciam a, London khuapi gamvai ki-ukna ah Judahte makaih in Democratic Fraction of Zionism makaipipa in pang hi. Manchester pen Britain gam-ah Judah laisiamte adingin mun poimawh mahmah khat ahih manin Manchester Guardian adingin journalism lamsang leh liberalism adingin Weismann in na lianpi sem khia hi.\nManchester Guardian editor CP Scott, Israel Sieff leh Simon Mark (Mark and Spencer phuankhiapa)-te adingin Weizmann pen a thodotmi ahih manin hih teng in Balfour Declaration piankhiat theihna ding nakpi takin hanciam uh hi. Tua loin Weizmann in Russia gam-a Arabte kinen’niamna makaipi deih lo leh sum bawl WZF’s Zionist makai Asher Ginzberg tawh kilawmtatna hoih mahmah bawl beh hi. Judiac Zionist kici a gelh Ahad Ha’am tawh kimu dingin London ah gamlapipi meileng tawh zong pai mun mahmah hi.\nZionists ten Judahte huatna (anti-Semitism) a tuahna hangun Palestine ah Judah ten gam a neih ding uh kisam hi cih ngaihsutna nei kim tek uh hi. 1907 in Zion mite sunmang tangtun’sakna dingin Palestine Land Development Company bawl ding leh Hebrew University of Jerusalem phuankhia dingin Jerusalem ah va zin hi. Weizmann in Palestine ah Judahte ading hamphatna a om theihna dingin kumpi huhna sum leh paii kisam hi cih upna lianpi a neih hangin mai lam thu piang dingte ngak dingin Judahte deih lo a, Basel khawmpi ah hi bangin gen hi:\n“Gam pen thukham khauh mahmah (decree) tawh kipiangsak thei lo a, ahih hangin mipite thahatna, phutna leh khangsawnte thahatna tawh piang thei hi. Leitung bup-a kumpi khempeuh in ei adingin leitang leh gam hong pian’sak hangin tua pen kammal bek hanga hong piang tawm ahi hi. Tua ahih manin Judah ten Palestian ah gam va bawl leng tua ciang in Jewish State kici Judahte gam taktak hong piang thei pan ding hi,” ci hi.\nBRITISH KUMPI UKNA AH ZIONISM MAKAI A LETNA: Galpi Masa hun lai-in Director of the British Admiralty’s laboratories director dingin Weizmann kiseh a, laisiam mite leh Weizmann in David Lloyd George in Ottoman Kumpi a do dingzia leh “Jewish Question” kici a hilhna hangun 1914 panin Judahte khualna leh deihsakna hong piang khia thei hi. Weizmann leh laisiam mi ten Judahte Britain kumpi in gum leh leitung gam tuamtuam in Britain gum ding hi ci-in thu na hilh uh hi. 1914-1918 sungin Weizmann in politics vai thu thuk zaw sem ah hong theih beh a, politician lianpipite tawh kizopna hoih hong bawl hi.\nNovember 7 leh 8, 1914 in Madame Dolly Rothschild kimuhpih a, ahih hangin Madame Dolly pasal leh French Army a sem James de Rotchchild in Weizmann’ deihna bangin a tanaute thuzawh zo lo hi. Ahih hangin French Kumpi Charles tapa nihna Nathan Mayer Rothschild thuzawh zo hi. James de Rothschild in Weizmann kiangah British Kumpi na thuzawhna dingin na hanciam masa in thuhilhna hoih (advise) pia hi. Gam ulian tuamtuamte leh Manchester Guardian newste tawh a kilawmtatna hangin Judahte hehpihna leh khualna hong kibehlap in, newspaper panin Judah gam itna thu kisuakte hangin gam itna nakpi takin hong kuang khia thei hi.\nBritain a ulian tampi in Juda ten Jewish State a neih ding uh a deisak a tam hangin a deihsak lo zong a hunkhop mah na om veve hi. Weizmann in Jewish State a pian’ theihna dingin homeland policy tawh kisai Prime Minister Herbert Asquith a kikuppih hangin Herbert Asquith in Middle East ah buaina piang ding hi ci-in na nolhsan hi. Judahte a omna tek uh gawmkhawm ding a deihsak hangun Jewish State bawlkhiat ding a lunglutpih mel tam lo hi. 1915 in Weisman in Jewish State bawl ding a deih pawl Sir Mark Sykes leh James Malcolm (British Intelligence) kimuhpih a, hihte gel in Jewish State langpang Zionismte Rabbi lian pen Moses Gaster zaa a lai khiat theihna ding hanciampih uh hi.\nFeb. 5, 1917 in Thatcheh House ah Weizmann in in Sokolow (Weismann’ diplomatic representative) leh Malcolm kimuhpih a, Moses Gaster in a zaa nusiat ding haksa sa mahmah hi. Weizmann in mi tuamtuam kimuhpih kawikawi a, ahih hangin French Embassy pen British Protectorate ahih manin Francois Georges-Picot tawh kimuhna ah kihel thei lo hi. James de Rothschild in a lawmte leh Sykes in Jewish State bawl ding a hanciamna leh Palestine gam bawl khiatna ding zong na imcip lai hi. Sokolow in Triple Entente ah French tawh kipawlna hangin Britain in phattuampihna lian lua ngah lo ding ci-in Britain in Judah makaite deihna bangin manlang takin Jewish State a kibawlna ding gum dingin Feb. 7, 1917 in na thuzawh hi.\nAhih hangin Russia ah February Revolution (Kerensky Revolution zong a kici) hong pian’na hangin leitung bupah Judah omte kigawmna thu nakpi takin lungkiatna hong tun hi. Britain ah bel Judahte’ kipumkhatna dingin Manchester Judah ten na hanciam zo uh hi. Manchester Zionists ten Palestine kici January 26, 1917 in laidal (pamphlets) na hawm uh a, ahih hangin Palestine pen Judahte adingin bawl ding cih pen Britain kumpi geelna ah kihel lo hi.\n6 February 1917 Dr Moses Gaster inn ah Paris khuapi-a Picot convention tawh kisai thu kikupkhawmna hong nei uh a, Weismman leh Sololow in Gaster kiangah Briatain kumpi in phalna hong pia ahih manin na zaa na tawpsan a, Weismann na awn ding hi ci-in phu uh hi. 6 Buckingham Gate ah 10 February 1917 in kimuhkhawmna hong nei kik uh a, tua khit London a phalbi lai-in mimuhkhawmna tam veipi a neih khit nungun makai hamzaw deuhte – Greenberg, Joseph Cowen leh Gaster ten a sepna uh uh hong tawpsan uh hi.\nFebruary Revolution ah Judahte kigolh hi ci-in Russia kumpi Tsar in Judahte huatna lianpi hong neih manin British kumpi in Judahte hehpihna hong nei thei hi. Nahum Sokolow pen Paris ah gamvai kihona leh nasepna lamsang, Ottoman Empire leh Entente vai ah Weizmann’ mit leh bil dingin kizang hi. Triple Entente sungah Arab-Armenian-Zionist kipawlkhop pen Weizmann adingin mang bang lel a, lawphuai lo hi. Ahih hangin hih sunga palai ten US ah Zionism hatsakna huhna ngen ding March 31, 1917 in US va zin uh hi.\nWeizmann leh Balfour kilawmtatna theihna pen lai lamsang leh pilna lamsang kikupkhawmna panin hong piangkhia hi. Weizmann in April 1917 in British Prime Minister Lloyd George in Israelte a gupna ding leh Jewish State a gup theihna dingin a thuzawh zoh pen a lungdam dan kigen thei lo hi. US President in a nusiat khit ni zingsang lian in Lloyd George in zing an nekpih dingin Weizmann cial a, Judahte a gupna ding thu leh Arabte sangin Judah ten Britainte’ huhna lianzaw ngah ding hi ci-in kamciamna nei hi.\nA kimuhkhawmna uh-ah “International Control”, “Russian Revolution” leh USte Palestine gamah a kigolhna thute uh kikupkhawmna nei uh hi. April 18 in Weizmann in Carson kimuhpih a, April 20 in Downing Street ah Conservatives-te kimupih leuleu hi. Philip Kerr’ huhna in hih Judahte buaina thu tawh kisai War Cabinet ah “the Agenda” ci-in manlang takin a kigenna dingin kikoih hi.\nJune 15, 1917 in Board of Deputies tuk a, Weizmann in deputies kici khempeuh a kitawpna thu uh thei khia hi. Russian Revolution hangin East London ah Judah mi 20,000 hong galtai ten gal lungsim a paai bangun Weizmann in gal lungsim paai lo hi. Tua ahih manin a lawmte Cadetism cih natna bang a nei Zionist Revisionist idea of ‘Jingo’ Jabotinsky kici ngaihsutna neite thuzawh zo hi. Weizman in Jewish regiment kici galkap ding a kibawl khiat ding a langpang manin BPC panin Israel Sieff kitawp a, Leon Simon zong ZPC (Zionist Political Committee) panin kitawp hi.\n31 October 1917 in British Zionist Federation president dingin Weizmann hong cing a, Arthur Balfour tawh nasem khawm in, Balfour Declaration mualsuang phut khiatna dingin mapang khawm uh hi. Belfour Declaration sungah: “British Kumpi in Palestine gamah Judahte gam ding a kibawl khiat ding deih a, tangpi tangta leh biakna lamah Judah mi a hilo ten ten zong gamdang khempeuhte’ suahtakna bang a neih theihna dingin November 2, 1917 in thukimpihna pia hi,” cih kituangsak hi.\nSynthetic Zionism phuankhia ahihna tawh Weizmann in gam khat leh gam khat kikal-a ulian lianpipite nasepna ding leh gamkeek beisakna ding thute gup bel in nei hi. A kipat cil in centrist General Zionists kicite a pawl bawl hangin a khua nungin Labour Zionism (Left kicite) leh Revisionist Zionism (Right kicite) gum nawn lo a, 1917 in Zionism a upzia hih bangin gen hi: “Russia gamah gentheihna a thuakna hangun Judahte suahtakna ding a do Zionist movement kici om lo a, leitung mun tuamtuam koimah ah zong om lo hi. Judahte gentheihna leh kibawlsiatna hangin Zionism hong piang khia lo a, Zionism pen Judah mite ading gam khat deihna leh pian’na ding, gam khatah a nuntak theihna ding bekin hong piangkhia hi,” ci-in gen hi.\nWeizmann pen a mi pianzia limlim tuam ngiat ahih leitung mun tuamtuam a Judahte adingin nawngkaina lianpi suak a, a lawmte leh British Zionist kicite tawh zong a mizia uh kibang lo hi. EZF Executive Council ah zong President len a, Harry Cohen in zong langpang in, London palai (delegates) ten zong censure motion a bawl khum hangin Weizmann in Jewish regiment mawhpaih nuam tuan lo hi. August, 1917 in Weizmann in a lawmte tawh a phuankhiat EZF leh ZPC tawpsan hi. Leon Simon in a hanciamna a tawpsan lohna dingin kunh a, Sept. 4, 1917 kimuhkhawmna uh-ah mi tampi in Weizmann a langpan’ hangin a neu cil a kipanin a lawm Ahad Ha’am in Weizmann gupna laikhak tampi kikhakte pia in, “Mi tampi in Zionism ciamtehna (symbol) bangin hong ngaihsun uh hi ci hi. A kitelsiam lohna uh beisakna dingin Bloomsbury ah Sokolow, Sieff, Marks, Simon, Ahad Ha’am leh Sacher tawh kamkupkhawmna nei uh hi.\nZionists kici ten ko pen Sokolow leh Weizmann leh Sykes tawh kipawl in, kizopna nei hi ung ci uh hi. Ahih hangin Sacher in Zionsim a kilangpan’na dingin British Foreign Secretary kiangah draft a gelhphatna dingin kimuhpih hi. Pawl khat leuleu in British kumpi pen Judahte langpang hi ci-in ngaihsutna nei uh hi. Edwin Montagu in Zionismte gum lo a, ahih hangin Samuel leh Lloyd George in Zionism gum uh hi. Montagu in Palestine gam pen ten’tak lo a, Judahte teng leh Arabte tawh kihelhgawp ding uh a, British Liberalism ngaihsutna dausak ding hi cih ngaihsutna nei hi.\nBelfour Memorandum ah minam kihuatna a pian’ ding khualna in Judahte gam bawl ding hi cih tuang lian lo hi. Weizmann pen 1917 in Ministry of Supply ah zaa lian len khat hi a, 1918 in Turkey tawh kilemna a sim in bawl sawm a, ahih hangin ama’n Zionist-te deihna tawh tua kituak lo hi cih ngaihsutna a neih hangin Galpi Khatna hun sot sauna dingin gamtang hi ci-in kingawh hi. Oct. 4 War Cabinet meeting kinei a, Lloyd George in makaih in Balfour zong kihel hi. Tua ah Curzon in Palestine gam pen bangmah pian’ khiat lohna, mun simtham hi ci-in Judahte ten’na dingin deihpih lo hi.\nThird Memo (ciamtehna) ah Montagu in Weizmann pen biakna uuk lua in a haipih liangmi hi ci-in ngawh hi. Motagu in minam ten’khopna in minam dangte haizanna/kibatsakna (assimilation) piangsak hi cih a um pawl ahih manin ama’ pan’na pen kiliahkhuhsak bangin ngaihsun hi. Montagu pen tua hun in India Secretary len hi a, Asquith tung panin Liberalism sin ahih manin thu kinial siam mahmah a, Zionism langpang tangtang hi. Mikangte ahih hangin Judah mi ahi hi.\nZionists, non-Zionists leh Curzonte memo (ciamtehna) thumna hun in kimuhkhawmna Oct. 31, 1917 in hong nei uh hi. War Cabinet in Jewish Britonte tung panin satna lianpi kituak hi ci-in Montagu in gelh hi. Curzon’ memo sungah Judahmi ahi lo ten zong Palestine gamah civil rights a neih ding uh hi ci hi. 1932 in in leitung bupah Judah mi million 12 om a, Palestine mi 365,000 om hi. Cabinet ministers ten German ten Zionist kimawlna in zang hi ci-in lunghimawhna lianpi nei uh hi. German ten Zionist ukna nei le uh Turkeyte’ gupna ngah pah ding uh a, tua hi leh Bolshevik/Kerensky’ government tuk ding hi cih lau uh hi.\nCurzon in bel British Kumpi hanthawn in, Judahte a tamzaw Zionist ngaihsutna deih in, nei uh ahih manin a tamzaw deihna paipih ding hoih hi ci hi. Weizmann pen Great Britain gam adingin citak mahmah hi ci-in gen beh hi. German ten Zionist-te kimuh hi ci-in Weizmann in William Ormby-Gore kiangah gen hi. Ahih hangin British ten Palestine-te lom peemna thu tuat khial in, German ten Turkey a ukna thupi sim lua leuleu uh hi. Turkey ten peemtate kham zo lo uh hi. Skyes in Declaration lawhcing hi ci-in Weizmann va ko samsam hi. Entente ci-a kipawlkhawm ten a kamciamna bangun Sharif Husein leh Weizmann tungah tangtungsak uh hi. Ahih hangin Arabte kiphinna (Arab Revolt) hangin thu lianpi hong nawngkaisak a, Turkeyte tatsiatna Weizmann bil ah lut ngei lo a, British ten zong na zasak ngei beek lo uh hi.\nSykes in Entente thu gen bel in nei a: “Zionism, Armenianism leh Arabiate suahtakna dingin kamciamna nei ung ci hi. December 2 in Zionists ten Declaration pen tangtung ta hi ci-in Opera House ah pawi kham uh a, Russian/Bolshevik Revolution thu hong kiza a, Russiate Turkey gamgi panin kinung kik uh a, tua in Constantinople adingin patauhna piangsak hi cih thu kiza hi. December 11 in Allenby in Turkey galkapte nawk a, Alenby Jerusalem sungah lut in Turkey galkapte va zo gawp hi. January 9, 1918 in Turkey in a leibat $ 2 billion a piak ding a lohna ding huhna in a galkapte khempeuh Hejaz panin kihem khiasak hi.\nWeizmann in July 1917 in Turkey tawh kilem theihna ding piang nawn lo hi ci hi. Ahih hangin Palestine kiim-ah muanna leh daihna a om theihna dingin Llyod in Turkey tawh kilemna deih a, Turkey tawh kilemna a tuam in neih ding hoih sa hi. Weizmann in leitung mun tuamtuam-a Judahte – Britain, France leh Italy gam-a Judahte gupna hong ngah ta hi. Weizmann in Balfour Declaration pen 1948 ma-in Zionist-te ngahte lak panin a ciamteh tham pen hi ci-in ngaihsun hi. Balfour Declaration leh tua khit nunga dan/thukham/ngeina (legislation) kibawlte – 3 June 1922 kum-a Churchill White Paper leh Palestine gam bawlna dingin League of Nations Mandate for Palestine kicite pen Zionist movement-te ngahnte lak panin a lamdang lawhcin’na hi ci-in ngaihsutna nei hi.\nARABTE TAWH TEN’KHAWMNA (Settlement with the Arabs): 3 January 1919 in Israel pen thukham tawh kituak in Judah gam a suah theihna dingin Weizmann in Hashemite Prince Faisal kimuhpih a, Faisal-Weizmann Agreement kici thukimna suai kaihpih hi. January kha bei kuan in Galpi Nihna kilemna khawmpi Paris – Peace Conference kici ah Ottoman Empire sunga Arab provinces khempeuhte pen uk khumna (mandated-system) bangin a omna dingin thukimna hong nei mawk uh hi. Weizmann in hih khawmpi ah, “Zionist-te ngimna pen England gam English-te gam ahih bangin Palestine gam pen Judah gam suaksak ding cih ahi hi,” ci-in gen hi. Tua khit in Hashemite Prince Faisal in zong thupulakna nei hi.\n1920 in Weizmann in World Zionist Organization ah makaipi zaa hong len a, Berlin khuapi ah zong tua bang dan in kipawlna kahiang hong kibawl khia a, World Zionist Organization ah makaipi zaa nih vei (1920–31, 1935–46) len hi. Palestine ah Judahte omna hangin buaina hong piang kawikawi a, a sawt loin kitualvatna (riots) hong piang hi. Weismann in Britain gum in, a cihtakna khahsuah lo a, buaina piangsakte pen khualmial sunga thagum zangte hi ci-in mawhpaih sawm den hi. British Imperial liberalism in Frenchte hanga buaina piang hi ci-in France ngawh den pong hi. Zionists ten Britain gam ki-ukna ah minam kideidan’na om a, tua pen police ten dal zo lo hi cih ngaihsutna hong nei pan ta uh hi.\n1921 in Weizmann in Albert Einstein tonpih in, Jerusalem ah Hebrew University bawlna dingin pawlpi sum don’na leh huh ngetna (fund-raiser) va nei uh hi. Hih thu hangin khan’tohna leh gamvai lamsang ah Brandeis tawh kituah lohna lianpi leh Europe leh US a Zionist-te mailam hun ding muhkholhna (visions) kibat lohna lianpi hong piang hi. Galpi Khatna hun lai-in Weizmann leh Ruterbegr’ kikal ah kitelsiam lohna a om hangin Weimann in Rotenberg in British kumpi tung panin Palestine mite ading gupna a genna gum hi. Galpi Khatna hun lai-in Brandeis in Zionist Organization of America cih min zangin Europe leh Palestine gam-a Judahte adingin huhna sum ngen in vak hi.\nOctober 1914 in American Jewish Committee leh WZO banga nasem Provisional Executive Committee for General Zionist Affairs len Shiff tung panin sum leh huhna van tuamtuam a piakte uh Jaffa teembaw kingakna ah USS North Carolina teembaw in hong pua hi. Weizmann in Zionist makai zaa len lai ahih manin kitelsiam lohna nengneng Loius Brandeis’ Movement kicite kikal ah hong piang a, Brandeis pen Brandeis’s Movement panin kitawp a, Brandeis’s Movement hong dau mahmah a, Bandeis’ makai lai-in member mi 200,000 panin 1929 in ZOA member 18,000 in kiamsuk zo hi.\nBrandeis leh Weizmann kitelsiam lohna vai leh Zionist-te vision kitukalhna vai-ah 1930 in Brandeis’ ngaihsutna hong gualzo zaw pian in, kitelsiamna khat hong piang thei a, ZOA ten makaihna zaa hong lenzo zaw kik uh hi. American Judahte ngaihsutna pen Zionist gup ding leh Palestine gamah Frenchte omsakna ding hi ci-in Weizmann in British cabinet ten a guppihna dingun thuzawh zo hi. British kumpi in Suez Canal a lunggulhna leh Galpi Nihna hunin Judahte a kilomthahna (Holocust) hangin British kumpi in Judahte a gupna ding lampi hong kihong thei hi.\nPALESTINE GAMAH JUDAHTE HONG PEEMNA HANGIN BUAINA: Palestine gamah Judah peem ding leh gambeel ding zah pen British kumpi in ciangtan zah nei se hi. Weizmann in hih thu a thukimpih hangin hih thu hangin Nazite hatna hong piangsak ding hi cih na sim lauh mahmah hi. 1933 panin kum khat ta halin Palestine gamah Judahte a peem lut pen 50% in hong khang hi. Hih thu hangin Prime Minister Ramsay MacDonalds in White Paper (official report) bawl in sum leh paii (economic) zonna lamsang thu pansan in Arabte leh Judahte kituahna ding a vaihawm hangin phattuam mel zo lo hi.\n1936 in Weizmann in Peel Commission (Conservative Prime Minister thak Stanley Baldwin’ bawl) ah a thugenna ah: “Palestine gamah Judahte a ten’ theihna ding pen British Mandate of Palestine tavuan hi ci-in gen hi”. 25 November 1936 in Peel Commission mai-ah Weizmann in Europe ah Judahte mi 6,000,000 om a, leitung pen gam tuamtuam in kikhen a, pawl khatah Judahte lut thei loin ten’na ding nei lo uh hi ci hi.\nWeizmann’ thugen Peel Commission in a report ah suaksak a, Palestine gam pen khen nih suah ding hi ci-in thukimna a piak hangin British kumpi in thukimpih lo hi. Tua hun lai takin Judahte makai lian nih – Weizmann leh Ben-Gurion in Peel Commission thukimna pen thukhupna hi lo a, kamkupna leh kihona piang thei lai dingin ci-in Zionist Congress in a thukimpihna dingin thuzawh zo uh hi. Hih pen kumpi theihpihna (official) tawh Arabte a tawmzaw leh Judahte a tamzaw in gam (State) khat sungah a ten’khopna ding thu Zionist-te vision a kipulak khiat masakna pen ahi hi. Ahih hangin hih bang geelna pen Haj Amin al-Husseini makaihna tawh Arab makai ten nial in, thukimpih lo uh hi.\nWeizmann in a autobiography sungah Kidopi Khatna leh Nihna kikal hun sungin leitung bup Zionist movement ten Jerusalem ah Judahte a lom in a ten’na dingun na thuzawh zo lo uh ahih manin hih thu hangin Palestine gam pen gam nih in a kikhenna ding lawhsam hi ci-in lim takin na ciamteh hi. Palestine gam khenna dingin thukimna (Partion deal) 1936 in a kigen hangin 1948 in hong piang khia zo pan a, hong lawhcing zo hi. Weizmann in a autobiography sungah Zionist movement ten British Mandate (Galpi Khatna ah gualzawhna hangin Palestine gam Britain in a ukna dingi tavuan a kipiakna) hun hoih sungin a kicingin na nasem lo uh hi ci hi.\nGALPI NIHNA: Galpi khatna hong kipat 1939 cil in Weizmann pen ‘Honorary adviser to the Ministry of Supply’ len dingin kiseh ahih manin politics lamsang a siamna zangin huhna vante hawm khiatna ding buai hun sungin limtakin hun lem ngah thei hi. British cabinet-te thuhoih hilhna pia (advise) ding leh Prime Minister tungah thuhoih leh a gamtat dingzia hilhna pia dingin kisam mun mahmah hi.\nWeizmann in Palestine leh Germany kidona hangin Judah khempeuh khentuam leh koihtuam ding a hanciamna hangin British Army sungah Jewish Brigade hong piang thei a, tuate Italy ah galdo dingin kikuansak hi. Galpi Nihna hong ven’ khit ciangin Palestine gamah thagumsuahna leh dipkuatna piangsak ‘Revisionist fraction’ (Right kicite) kicite’ nungzuite hangin kitualvatna leh ngongtatna nasia takin hong khang a, Weizmann in Zionist movement ah a thuneihna nakpi takin kiam ahih manin a thuneihna (British) Mandate Palestine pua lam bekah om hi.\n1942 in US President Roosevelt in buangnai bawltawm (synthetic rubber) bawlna vai buaina hangin Weizmann kimuhpih dingin cial hi. Weizmann in vaimim (maize) panin butyl alcohol bawl khiat ding dan, tua pen butylenes suaksak a, tua khit teh butadiene suahsak kikzia ding a ngimna genpih a, butadiene panin rubber kipiangsak thei hi cih gen hi. Weizmann in hih a sawmna (proposal) pen oil company ten dal uh hi ci-in a autobiography sungah ciamteh hi.\nJUDAHTE A KILOMTHAHNA (The Holocaust): 1939 in St. James Palace ah khawmpi (conference) kinei a, May 1939 in British kumpi in White Paper bawl in, tua-ah Jewish Home Land ah khualzin leh a hawhte om theihna hun ciangtansak hi. Kidopi Nihna hong kipat cil in Jewish Agency in British ten Nazi Germany a dona ah a gupna thu puangin, kiciamna nei uh hi. British Army sungah Jewish Brigage hong phuankhia uh a, ahih hangin a lawhcingna dingin kum tampi kivei hi. May 1942 in Zionists ten US gam-a Biltmore Hotel, New York khuapi ah kimukhawmna nei uh a, hih hunah Weizmann in Palestine gamah Judahte a lomlom in a peemna ding uh a ngimna thu pulak hi. Hih bang a om pian theihna ding Jewish Commonwealth kici bawl khiat ding kisam a, a khuanung in Winston Churchill in bawl dingin thukimna pia hi.\nWeizmann in Nov. 4, 1944 in Churchill kimuhpih a, Palestine maban ding manlang takin a kigenna ding poimawh hi ci hi. Churchill in White Paper bawl in, Palestine panin Israel khenkhiat ding thukimpih a, Judah ten Negev desert (leikeuna gam) zong a luahna dingin thukimna pia hi (tua hunin bel kuamah teng nai lo hi). Ahih hangin Churchill in British Governor of Palestine len Lord Moyne a kimuhpih a, Lord Moyne in kum nih sungin Churchill in a lungsim a laihna hangin lamdangsa mahmah hi. A kimuh khit uh ni 11 nung in Lord Moyne in November 1944 in Judahte Palestine ah a peemna thu a langpan’na hangin kithat ahih manin Judahte Palestine gamah a peemna leh gambeel dinga a paina (immigration) vai uh kidin’khawlsak hi.\nWeizmann in American Judahte tungah $ 3.5 million piak ding leh a kihumbitna dingin a ciam British kumpi in pia nuam lo a, Judah mi 70,000 a peem theihna ding leh mi khat tungah $ 50 bek British kumpi in pia hi (a tamzawte pen Hungary gam-a Judahte ahi hi). Hungary gam-a Judahte million 1 leh niangteh, coffee, cocoa leh satpiang (soap) pua mawtaw (trucks) 10,000 puak khiat ding a deih leh a tangkopih Jewish actist Joel Brand kici May 1944 in British kumpi in man hi. July 1944 in Weizmann in Joel Brand a kikhah khiatna ding a va nget hangin British ten nolh hi. Tua khit in gambeel (migrants) khempeuh a kikhah khiatna dingin Dr. Rezso leh Eichmann in British kumpi tawh kimaituah in kihona (direct negotiation) a neih hangun khut hawm tawh ciah kik leuleu uh hi.\nWeizmann zong om khong thei nawn loin Nazi ten Judahte a khumna uh ‘Death Camps” kicite bomb khiatna ding a ngetna hangin British kumpi in lauhuai lua a, technical lamsang haksatna om hi cihsan hi. September 20, 1945 in Weizmann in official documents masa pen British, USA, France leh Soviets gamte kiangah pia a, Judah mite van kisuhsakte a kiloh kikna ding, a kihumbitna ding, goluah ding neilote Nazite’ khutlum thuakte tungah a kipiakna dingin ngen hi. Galpi Nihna sungin Nazi ten Judahte million 6-11 kikal that uh hi.\nDecember 9, 1946 in Basle khua ah Zionist Congress nunung pen-a Presidential thugenna hunah Weizmann in, “Judahte hangsanna leh martyr a i sihna pen a mawkna in mangthang lo ding a, Zionism in hangsan takin i sihna a beina kipatna piangsak ding a, i nuntak theihna dingin lampi thak kipatna ah hong lutpihta ding hi,” ci-in gen hi.\nISRAEL PRESIDENT MSA PEN A LETNA (17 February 1949 – 9 November 1952):\n2 July 1948 in Syria leitang panin tai (miles) 5 bek-a gamla Syrian Heights maingat ding leh Jordan Tuipi encik dingin Kibbutz thak kiphuankhia hi. Kibbutz galkap ten KibbutzMishmar Ha-Yarden kicihna la uh a, hih Kibbutz thak min pen Kfar Ha-Nasi ((President’s Village) kici hi.\nWeizmann in Mapai kicite party adingin president tutna tuh a, Revisionist Party ten president tuh dingin Prof. Joseph Klausner guang uh hi. Herut MK (Member of Knesset) Aryeh Ben-Eliezer in Klausner gum in, Klauser’ sik leh tangin pau a, Klauser tawh kipawlna pen maizumna ding om lo hi a cih manin mi pawl khat in Fascist hi ci-in kikokhum (booed) in, Italyte’ makai Mussolini’ nungzui hi cih san uh hi. Vote (mee) 85 panin Weizmann in vote 15 ngah a, 24 February 1949 in Weizmann in President ahihna tawh Prime Minister Ben-Gurion in kumpi a bawlna dingin ap hi. Isreal parliament Knesset ah a kipawlkhawm (coalition government) kibawl a, tuate lakah Mapai 46, Arab Democratic List of Nazareth 2, United Religious Front 16, Progressive Party 5, Sephardi List 4 kihel hi.\nMapam pen socialist party hi a, Mapai tawh a kipawl hangin biakna langpang (anti-religious) ahih man un coalition government sungah kihel lo uh hi. 2 November 1949 pen Balfour Declaration a kibawlni (anniversary) ahih manin Daniel Sieff Institute kici kibawlpha in, kikeeklet beh a, a min dingin Weizmann Institute of Science (WIS) ci-in kilaih hi. WIS pen leitung bupah minthang mahmah a, scientist tampi kah in, leitung mun tuamtuam-a gamdang a saltang leh peemtate kahna mun hong suak hi. 1949 in WIS ah research bawl mi 20 pha a, tua khit kum 20 in researcher bawl mi 400 leh sangnaupang 500 pha hi. Weizmann in United States President Harry Truman kimuhpih a, USte’ huhna ding ngen in, peemta vai kikupkhawmna nei uh a, tua State of Israel kici Israel gam a kibawlkhiatna ding kikumkhawm uh hi.\nWeizman pen Rehovot ah teng a, hih munah Prime Minister David Ben-Gurion tawh kimu mun mahmah uh a, a kimuh ciangun a huan sungah kamkupna nei khawm den uh hi. Weizman in a lametna bangin politics lamsangah zaa lian a letna dingin Left (Labour Zionist kicite) ten na dal den uh ahih manin Weizmann Institute ah a lawhcin’na tawh kihehnem in tha kipia hi. 9 November 1952 in Weizman si a, Rehovot ah kivui hi. Israel gam hong piangkhiat ma pekin Weizmann pen gam itpa ci-in kiciamteh khin zo hi. Academicians ten Weismann nasepna a thukhenna leh a ciamtehna uh-ah: “Gentile mite adingin Judahte palai lianpen hi,” ci uh hi.\nSCIENCE LAMSANG A NASEP HUN: University of Geneva, Switzerland ah Chemistry lecturer 1901 – 1903 sem a, tua khit in University of Manchester ah lecturer sem kik hi. Lungno a thu a bawlna/ muatsakna/ uihsakna (bacterial fermentation) panin na (substances) tuamtuam a kideihzah tampi bawl khiatna ding a muhkhiatna hangin Mancherter University ah lecturer a sep lai-in 1910 in British kumpi in gammi hihna pia hi. A na thak muhkhiatna hangin Weizmann pen “father of industrial fermentation” ci-in kiciamteh hi. Weizmann in Acetone bawlna dingin bacterium Clostridium acetobutylicum (Weizmann organism zong a kici) zang hi. Acetone pen cordite explosive propellants kici bomb kapkhiatna dingin kizang a, hih pen Allied (Galpi lai-in Russia, Britain, France leh a pawlte) ten galdona dingin nak zat mahmah uh hi. Weizmann in a bawlkhiat “acetone” pen British kumpi tungah a cihtakna lahna Commercial Solvents Corporation ten a bawl theihna dingin apkhia hi.\nWeizmann in acetone a bawlna thu amasa penin Lord of the Admiralty Winston Churchill in 1915 in thei a, tua khit in galvan lamsangzaa len David Lloyd George in thei kik in, Churchil tawh a nih un Weizmann kiangah acetone tampi a bawlna dingin tha pia uh hi. Acetone bawlna dingin Pilot plant development of laboratory 1915 in J&W Nicholson & Co gin factory, Bow, London ah kibawl a, 1916 panin Acetone bawlna ding British distilleries guk kibawl zo hi. Galpi Masa hun sungin acetone ton 30,000 (300,000*1000 kgs) kibawl khia zo a, acetone bawlna dingin vaimim kicing zo lo ahih manin sakol-bea (horse-chestnuts) kizang hi. Weizmann in acetone bawlkhiat dingzia a muhkhiatna hangin British kumpi’ maipha nakpi takin ngah in, senior cabinet ah sepna hong ngah a, tua a kipanin Zionist-te ngimna leh deihna tangtun’sakna ding hong hanciam thei hi.\nKidopi Khatna in Shell Crisis kici thubuai 1915 hong pian’khiatna hangin British Admiralty laboratory director dingin 1916-1919 sung Weizmann kiseh hi. April 1918 in Jewish Commission pian’khiat ma-in Britishte galdona dingin a kisam mahmah a kimu mengmeng lo leisung sumpiang (rare substance mineral) Si Tuipi (Dead Sea) ah zong dingin Palestine gamah Weizmann va zin hi. Weizmann pen British Liberalism a uukna hangin Prime Minister Lloyd George’ deihsakna ngah a, Ministry of Munitions zaa hong len kha in, British kumpi’ Imperial Chemicals adingin sum vai leh van bawlna (industry) ah thukimna (deal) tampi a pian’khiatsak zawhna hangin Zionist-te ten’na ding lampi a sial theihna lampi hong suak hi.\nWeizmann in scientific research a kibawl theihna dingin a ten’na khua Rehovot ah a inn kiangah gam khat research bawlna dingin phuankhia hi. Weizmann in science hangin Rehovot kiim ah kilemna leh cihtheihna/hausakna piang ding hi cih upna lianpi nei hi. Lungkia loin a hanciamna hangin 1934 in Daniel Sieff Research Institute kiphuankhia hi (hih pen a bawlna dingin Israel Sieff in a tapa phawkna dingin sum tampi tawh huhna a piak ahi hi). Weizmann in hih institute ah laboratory bawl in research nasia takin bawl a, a research bawl a tamzaw pen organic Chemistry lamsang ahi hi. Weizmann in hih institute ah director len dingin Nobel Prize ngah Fritz Haber seh a, Fritz Haber’ sih khit nungin ama’n director len hi.\nGalpi Nihna hun sungin British Ministry of Supply ah honorary adviser len a, synthetic rubber leh high-octane gasoline bawl dingzia research nasia takin bawl hi. Kidopi Nihna hong bei in Palestine gam ah Arab-Judahte teen’khawmna thu buaina lian lua ahih manin Jewish Agency makaipi dingin British kumpi in seh hi. 1949 in Sieff Institute pen Sieff leh a innkuanpihte thukimna tawh Weizmann zahtakna lahna dingin a min dingin Weizmann Institute of Science ci-in kilaih hi. Weizmann pen scientist ahihna tawh a nespna lawhcing mahmah a, tua banah ama phuatkhiat Institute a lawhcing mahmahna hangin tu dongin Israeli scientific community adingin mi ciamteh tham ahih banah a min kimangngilh lo hi.\n“1945 REVENGE OPERATION” AH KIHEL CI-IN A KINGAWHNA THU\nGalpi Nihna hong bei ciangin Judah kipawlna khat in Nazi ten galpi hun sungin Judahte a lom thahna (holocaust) hangin Germante tungah phuba lak a, Germante lom thah ding hi ci-in Nakam kici kipawlna hong phuankhia uh hi. Nakam kicite makaipa pen Lithuana gammi, thu khat peuh hang leh minam khat gupna hangin a thunung ah bang piang ding hiam cih ngaihsutna mel nei lo-a gamtang mi (partisan) Abba Kovner ahi hi. Abba Kovner in Weizmann in World Zionist Organization ah President a let lai-in ka kimuhpih a, Weizmann in sihna gu (poison) tawh mi thahna ding zatui (chemist) hong piakna ding leh hong leisakna ding ka kikuppih hi ci hi.\nAhih hangin hih tangthu lim tak-a theitel ten Abba Kovner in Weizmann’ kiangah Germante tui lakna ah tua gu tawh kibawl zatui khia in Germante million tampi a thah sawmna thu gen loin Nazi galkap SS membe kici, Allied pawlte’ salmatte kikhumna thonginn “Allied POW camps” kicihna munah omte a thah sawmna thu genpih hi ci uh hi. Abba Kovner in a sawmna April 1946 in Stalag ah hih takpi hi. Abba Kovner’ thugenna bangin Weizmann tung panin Germante million tampi a thahna dingin gu tawh kibawl zatui a leina ding vai thu 1998 in Nakam makai Yulik Harmatz in Abba Kovner’ gen bangin hong pholakkhia kik leuleu hi.\nAhih hangin Abba Kovner leh Weizmann in hih vai sawmna tawh kimuhkhawmna nei uh hi cih thuman tawh lahna ding (evidence) tu dong kimu lo ahih manin khangthu gelh leh ciamtehte (historians) ten kimuhkhawmna nei uh cih um zo lo uh hi. Abba Kovner tangthu gelh (biographer) Dina Porat in Abba Kovner in Weizmann a kimuhpih hi a cih hun in Weizmann pen Palestine gamah om lo a, Abba Kovner in 1946 kum bul in bel Weizmann kimuhpih kha ding hi ci-in gelh hi. Zolai tawh a teikhia: Thang Khan Lian Source: Wikipedia “Chaim Weizmann”\nPrevious: Tulaai Leitung Thuthang Tuamtuam Updates October 19, 2016\nNext: Minam khat sungah (Zomi leh Chin, Mizo leh Kuki) ~ Tual Khan Suan\nChristmas Zaideih ~ John T Hum\nDongtuak te Huhna hangin GZA pan lungdam kohna\nDay 2 Result tangkona ~ Zomi League 2015


timestamp: atn

url: =Tukha 21/01/2014 akipan Operasi hong laang ding cih thu pen phuaktawm thu hipeuhmah lo ahihman in Zomi khempeuh UN card nei leh neilote ih vekin kidawm mahmah dingin a kigen phapha hihang.\nTuni 18/01/2014 in H.E.I (Health Equity Initiatives) zumpi ah Operasi vai kikupna om a, tualai ah Mrs. Wai Ling genna panin “Tutung Operasi hun sungah Immigrationte in Malaysia sunga laibu lo tawh om khempeuh mat siang dingin khensat uh hi. UN card nei leh neilo khentuam lo ding a, deidanna om het lo in hong man ding hi. Hih hun sunga mat a tuak kha khempeuh amau gam ciatah ciahsak kik ding uh hi ciin Tadensa in gen hi.” ci hi.\nMipi lampan in “Tua ahileh hong man dingte Immigration te bek maw, ahihkei leh Rela leh Police tezong kihel ding uh ahiam?” ciin thu kidong hi. “Police te’n migilote bek man thei uh hi. Ahizongin tutung Operasi hun sungah Immigration te’n Police te, Rela te leh Civil Defense te zawn uh a, amauteng tawh kipawl khawm in Malaysia sungah phalna om lo a teeng teng luak siang kiuhkeuh ding uh hi. Numei naupang leh nupi gailaite naleng zong inn kawngkhakte kalkhia in man ding uh hi.” ciin dawng hi.\nPapi khat hong dingto leuleu a “Community lampan in mat tuakte sum tawh tat theihdan lampi a om diam?” acih ciangin Mrs. Wai Ling in hibang in dawng hi “Tua bangte sum tawh ih tatpen thumaan hi lo hi. Golhguk apiapia kisuak hi. UNHCR laibupi sungah galtaai (Refugee) 120000 val Malaysia gam sungah om hi. A dangte tawh gawm khawm lehang tam mahmah hi. Tua ahihman in a kiman khempeuh sum tawh tan pahpah mawk le’ng Rela leh Palikte zumsung sumlut a pung saksak ih hihi.”\n“ Mat leh hen tuak in H.E.I te hong zasak le ung no ong bangci huh ding?” ciin khat in dong leuleu hi. “Ko lampan in Upadi (Law) tawh hong panpih ding hi ungh. Sum piak kul lo hi (Free Service).” Ciin Mrs. Wing Ling in dawng leuleu hi. Hibang in thu kikupna kinei hi. Hun mankuan ciangin Mrs. Wai Ling in whiteboard tungah Phone Number thum hong gelh hi. “Mat leh hen na tuak zenzen uleh hih kong number piak tengah SMS hong khak unla hong Call hamtang un. Na kipawlna zumpi uhzong na theisak pah hamtang un. SMS ah na min, na UN numbat(or na Community card numbat leh min) koih kholhsa in nei inla, hong matna mun leh veng zong na theihsawm hamtang un. Hong mante min leh numbat hong khak pah thei le ucin ko a dingin nasep nuamtuam mahmah ding hi.\nPhone:Wai Ling (H.E.I)-016 323 8095,\nMoses (H.E.I)- 016 211 5691\nVijay (H.E.I) - 016 211 5742”\nHibang teng tawh hun hong bei in nitaak nai 4 hong sat ta hi.\nReported by Francis Lamthang/ZAM iNFO


url: =Ki ngaihna pen kimawlna in zang kei in :: ZOMI DAILY\nposted on 24 May 2018 at 12:47 am Lomkholna: Article, CinNgaih\nNi dang lai in ah khuapi khat ah tangval mel hoih mahmah khat om hi. Hau in mel hoih a sum zong paai zongna ah lawh cing mahmah in amin thang mahmah a, akum atam hang lawm ngaih neingei lo hi. Ni khat alam et het loh pi in nungak mel hoih mahmah, atei mahmah khat in hopih ahih man in lam dang sa mahmah in alungsim nungak nu hong ngaihsunsun hi. Hih bang in nungak nu in hun lemtang zong in hopih zel ahih man hong kithuah thei uh a hong vak khawm uhhi.\nHih bang in nungak nu in hun lemtang zong zel in ama kisapna te ah kihuhsak zui sak zel ahih man in mi hau tangval pa hang in nungtak nu pen mi tampi tawh hong kitheih lawh in phattuam na tampi ngah hi. Mi hau tangval pa in nungak nu tawk kisai in hong ngaihsut pha kik a , “bang hang in kei nungak nu tawh kikhawl, nungak nu in kei hong ngai maw, kei tung pan phattuam na ngah nop man maw?” ci in alungsim naki dong dong a, atawpna ah kei hong ngaihsang kei hang in phattuamna angah nop man hi lel in cia ci in paupih lo ding in khensak hi.\nNu ngak nu pen atei mahmah khat ahih man in tangval pa pen bangcih hopih ding cih pen hong thei mahmah hi. Tangval pa ii lawm leh gual te in zong lamdang sak pih mahmah uha, “nungak nu in nang mah hong ngai taktak hi in teh, hih zah ta nang hong hopihpih,” ci in gen uh a, tangval pa zong lawm ngai ngei hetlo ahih man in alung sim kikhel leuleu in nungak nutawh hong kithuah kik uhhi. Nungak nu in tangval pa in angaih lam thei ta ahih man in tangval pa lungsim hong zo mahmah in a utut in hopih in tangval kiang ah mailam hun ding kumpih hi.\nHih bang thuteng hang in tangval pa in zong alung sim khempeuh nungak nukiang ah gen ding leh mai lam hun ding te a gen sawm ciang nungak nu lungsim hong thei in nasa mahmah hi. Nungak nu in mikiang ah” Ken ngai thei mahmah lo” ci in gen a, tua ban ah tangval pa company a nasem khat nungak nu in angaih lam athei ciang lawm ngai ngeilo tangval pa pen nasak leh maizum hong thuah hi. Tangval pa in nungak in kei pen” hong minsiatsak nop man, phattuamna angah nop man,” ci in athu te hong theita hi.\nNi khat tangval pa leh nungak nu a annek ngeina sai uh ah hong kituak uh ahih man in anih tuak un an hong ne khawm uhhi.Hih bang in an hong nek khawp khit, nungak nu inn atun khit ciang agilna sa in hong sihi. Nungak nu pen zato ah banghang a si cih ensak (post- mortem) uh a, gu ne kha a si ci hi. A thu akikan takciang mihau tangval pa tung ah hong tu hi. Tua ahih man in tangval pa thong hong kia ta hi. Apilna in la cin, ahauhna in la cin ahi tangval pa pen thong hong kiat hang, thong in ah koi cih gamtat ding cih pen hong thei zuai in asawtlo in a utut na ah om thei pah thei hi.\nNi khat thong huansung ah nasep a hi putek pa tawh hong ki melthei uhhi. Putek pa pen thong pan asuaktak hang in aciah na ding inn leh lo nei lo ahih man in thong huan sungah thong kia misi te han ah phum na nasep in nei hi. Tua ahih man in tangval pa in putek pa kiang ah “pu aw hih thong pan nong suaktak sak thei ding a leh an kisapna bangbang hong huh ning, inn leh lo hong guan ning,” ci in gen hi.\nPutek pa in bang ci bang in ken hong huh thei ding ka hihiam ci in tangval pa kiang ah dong hi. Tangval pa in misi om masak ciang kei han kuangsung ah misi pa tawh lum kawm ding in, nang han ah hong phum inla , zankim ciang nang kei hong phawlh ding ci in gen a, putek pa in zong hih ngaihsutna hoih sa ahih man in misi om masak ciang nasep kipan dingin tangval pa tawh thukimna hong nei uhhi.\nTua khit asawt lo in misi dak hong ging a, mi hau tang val pa zong hong lungdam mahmah hi. ”Tun kei suakta ta ding ci in hong kingaih sunsun ta hi. Ni tak kuan lam ciang tangval pa zong misi han kuang sung ah hong lum sukhi. Mi si phum ding hun hong tung ta a, han kuang zong han mual lam zuan in kipai pih ta in, han sung a om tangval pa ahih leh lung nuam mahmah in hong omhi.\nHan khuk sung ah hankuang hong kikhiat suk ciang, lei hong kivuk ciang mi hau tangval pa hong lung dam mahmah a, ka suak tak ding nai mahmah ta cihi. Mi hau tangval pa pen suaktak na ding hun ngak in mailam hun ding geel in nuamsa in a om laitak in putek pa hong pai thei mahmah lo hi. Akiciam hun hong tung ta,lung himawh na lianpi tawh hong ngak a ahih hang bang mah kilamdang na omlo in, akiciam hun hong kheng val ta hang putek pa husa kiza thei mahmah lo ahih man in tangval pa hong patua mahmah a, cih na ding hong thei nawnlo a, alawpna sang in alungkham na hong lian zaw ta hi.\nLungkham mahmah in om a, putek pa husa la bangmah kitheithei lo ahih man in, cihna ding thei nawn lo ahih man in, mei de in mi si pa a et leh amah ahonkhia ding a kiciam pih putek pa asi na hi gigei hi. Tangval pa zong lungkham lua in cihna ding theilo in amel kidang ngawp in amai ah sisan teeng nawnlo a lungkia in hong si hi.\nHih atung a taangthu en leng, ki it kingaihna pen ki mawlna in zang kei in. Mek doknop man, hampha na ngah nop man, kiliat sak kiphasak nop man in zong zang kei in.\nNa lawm ngaih nu/pa in hong dai sak nop man, amek dot nop man in na tung ah hong gamtat ah leh na sak mahmah na hang in thukkik ding in ngaihsun kei in. Thukkikna pen mihing te a hilo hi.\nA hoih lam in ngaihsun in la tua bang mite tawh nunta khawngleng citmah hun in lungnopna om ngei lo ding hi ci in ngaihsun in, na lungsim kizo in la, lungsim beidong na in zang kei in. Nuntak na pen manpha mahmah hi.\nMihing te in thuman lampi hi ci in angaihsun te pen sihna lampi hi kha thei hi (Pau.14:12). Na nasak mahmah hang thuak tentan in, mihing te thuak zawh loh ding haksakna hong kipia lo hi. Thu mann a gamtat na ah haksatna na tuak leh hong kilapsang ding anai cihna ahihi. Cin Ngaih (Gelhni: 13 May 2015)\nPrevious: Bangkok khuapisung pan kumkhat sungin gul 4612 kimankhia\nNext: Zomi leh Social Media ~ Pau Khat Suan\nZAM Thupuak :: 04 Aug 19 (Khuado mapang khawmni)\nIndia Supreme Court in National Anthem leh Flag zatding thukham abawlna thu etpakna ~ TK Lian\nYangon luidungteng ataiding “Water Bus” kipan taktakta


url: =Kawlgam sung leh leitung bup ah kikhen a om Zomi u leh naute tungah itna tawh thukong zasak hi. Amasa pen in ih Thuzekpipa (General Secretary) Rev. Dr. Do Kham in thu hong zasak den a, November kha 14 pan in 17 ni dong ih Tedim khuapi ah A Nih Veina GZA makaite kikhop neih nading thu ahihi. Hih kikhopna ah Zomi a it khempeuh hamtang pi-in nong pai zawh nading uh itna tawh kong thum ngeungau hi. Leitung bup kipawlna dangte bangin lampai thaman hong kipia zolo ding cih natheihsa uhhi. Ahih zongin Zo minam it khempeuh in leitung mun tuamtuam leh gam tuamtuam panin hong hanciam in nong pai zawh ngiat nading uh kong thum phapha hi.\n2011 kum Kawlpi ah hibang mah GZA makaite kikhop ih nei ngei a, mi atampen 200 ciang bang ih lamet kawmkal ah 328 bang hong kipai zawh ciangin ih Zo minam itna pen kam bek tawh a gengen laibek tawh a gelhgelhte hilo in sup leh baai thuak ngiat a, I Zo minam itna hong kilangkhia veva peuh mah ahih manin lungdamna tampi nei-in Zomi kahikhak ka angtan pih ngiat hi. Tuin zong a masa mah bangin hong hanciam tentan hohdih un! ci-in kong thum phapha hi.\nA Nihna kong zaksak nop thu-in, kum hong kiveivei a, tuin 2013 khasawm kha hongtung petpet ta hi. Ei Zomi te’n hih khasawm kha pen KHUADO kha ci-in tangtawng pek panin i ciamteh hi. Ih puipate-in alawm alawm in ankuang naum khawm, zu leh sa nane khawm in itna nakilak diamdiam uhhi. Tua hia, leitung bup a om ka Zomi pih khempeuh aw no zong hih ih khangtangthu sung a, ih pu i pate zat KHUADO na-nabawl tek un! ci-in hong phawksak in kong hanthawn hi. No mun leh no mual tawh kituak in agina theithei in nana bawl tek un!\nYangon khuapi ah bel alawm alawm leh akhua akhua in bawl kisawm ngeingai a, tua bangmah in Zomi bup Khuado pen November 6, 2013 ni-in Tedim Baptist Church – Yangon te biakinn ah anasia theithei in bawl kisawm hi. Zomi khat ihihna tawh Pasian kiang pan a, I san thupha khempeuh lungdam kohna leh eite khempeuh zong ukhat naukhat ihihna lahkhiat nading hunpha ahihi. No zong, Zomi om zahzah tawh Khuado nabawl tek ta un!


url: =US kumpi in Myanmar gammi 27 te puakkiksak takpi, Chin zong 7 kihel :: ZOMI DAILY\nposted on 24 August 2018 at 10:54 pm UTC+9:30 Lomkholna: Myanmar, News, Sawltak, World\nUS kumpi in Myanmar gammi 27 te puakkiksak takpi\nUS kumpi in agamsung ah gamtat ginalo, mawhna abawl Criminal Record anei tepen aki patkhiatna agamciat ah puakkikding, Deportation bawlding ci’n abeisa in atangkosa ahihi. Tua atangkosa, agenkhitsa aom mahbangin August 22 ni in US gamsung ah aomsa Myanmar gammi pawlkhat ki hawlkhia, Myanmar gamsung ah ki puakkik cih BBC pan kiza hi.\nTuabangin US gamsung ah aomsa aki puakkik pen Myanmar gammi 27 tak hi a, US gamsung ah aomhunsung un kumpi thukhun tawh kituaklo in mawhna, gamtat khialhna nei uh ahih manin, aki hawlkhia uh ahihi.\nTuabangin US pan akipuakkik Myanmar gammi 27 te lakah Chin namke zong mi 7 kihel uh cisawnsawn hi. Tuate lakah pawlkhat pen US gamsung ah omtheihna aneikhinsa hi a, ahi zongin kumpi thukhun zuilo in mawhna bawl uh ahih manin aki puakkik kici hi.\nAbeisa Barack Obama in President asep hunsung sangin Donald Trump in President asep hunsungin US gampan aki patkhiatna gamah aki puakkik pen tamzaw kici hi.\nMyanmar gamsung ah aki puakkik tepen aki puakkikma in Myanmar Immigration te tungah kizasak masa in, tua tungtawn in Myanmar gammi taktakmaw, hilo cihpen sitciatna kineisak masa hi. Tuabangin aki puakkik tepen US gamsung ah bang mawhna bawlkha uhhiam cihpen akician in genkhuan omlo hi ci’n Immigration thunei U Htay Hlaing in genkhia hi.\nTuahangin US kumpi in Myanmar gammi te adingin Visa hamsasak ta “Visa Restriction” ah koihta cih July khasung in VOA pan kiza hi. US Department of Homeland Security te’n hihvai tawh kisai in News Release khahkhia uh a, tuabangin Visa Restriction ah akikoihpen Myanmar (Burma) leh Laos gamnih ahihi.\nNovember 2017: US kumpi te’n Myanmar gammi 30 kiim puakkiksawm\nAmerica gamsung ah aomsa Myanmar gammi pawlkhat pen gamtat khialhna leh mawhna tuamtuam hangtawh thongkia ngeizong om uhhi. Tuabang in gamtat ginalo mi 30 phialbang Myanmar gamah puakkikding in US kumpi te’n vaihawmsawm uh cih RFA pan kiza hi.\nPresident Donald Trump akahzawh US gamsung aomsa te gitloh gamtatna Crime khatpeuh aneih uhciangin hong kipatkhiatna gam “Origin Country” ah puakding cihpen alimzat phadiak mahmah hi a, tuahang in Myanmar gammi tezong puakkikding cih hong zasak ahihi ci’n Misnitry of Foreign Affairs panin U Kyaw Zeya in genkhia hi.\nDonald Trump in President hongsep ciangin hihvai pen hong limzatsawm mahmah hi. Mi bangzah cih Figure akicianlian pen hong genkhia theikei ning. Ahi zongin tuabang in Myanmar gamah puakkikding in thusitna tuamtuam kineikhin cih hongki zasak hi.\nAtaktak in hihbang vaihawmna pen tutawm in thupiang hituanlo hi. Abeisa President tuamtuam te hunsung inzong aomngei mah ahihi. Ahi zongin tulaitak President Donald Trump in hihlamsang hahngaihsut phadiak, lim vaihawm phadiak ahihman ahihi ci’n genbeh hi.\nMyanmar gamah hongki puakkikding in US Government in hongzaksak minsazian tepen Myanmar National gammi taktak mahhiam cih hoihtak kisitcian masading hi. Myanmar National taktak ahihleh nialtheih omlo a, hong puakkik uhleh sanding ahihi. Pawlkhatzong Myanmar gammi taktak hi ci’n sitcianna kineikhin a, tuate pen CI akici “Certificate of Identity” zong ki piakhin cihi.\nUS Government panin Myanmar gamah puakkikding in sazian hongpuak te lakah pawlkhat pen aomna Address ah kikan a, ahi zongin amin Data akituatlo pawlkhat omhi. Tua ahih manin, Data tepen hoihtak, kiciantak in hongkhaktheih nadingin Myanmar kumpi in ki ngenkik hi.\nMore: US kumpi in Myanmar pen Visa Sanction sungah koihta\nAzenzen in hihbang in US Government in Myanmar gamah puakkikding in hongpiak sazian tepen thudonlo in sansawmlo hizenzenleh thukhun omsa mahbang in gamnih kikal ah hong panpihlo hi ci’n US kumpi in hong tangkokhia khatheiding uhhi.\nTua hileh Myanmar gammi khempeuh pen mailam ah US gamsung luttheih nadingin Visa hong hamsa saktuamthei ding uh a, Myanmar gammi khempeuh adingin buaina lianpi hitheizaw khading hi ci’n Ministry of Foreign Affairs Myanmar thuneipa’n genkhia hi. Kuateng ahimawk diam? Sawltak #zomidaily\nPrevious: Kumpi Phiangsiah piak huaizia\nNext: Sanggam numeite ~ Lian Tuang\nVondeih Kep Ding – 58 (Pau Khan Kap)\nAthu: Laibusaal (Library) khat ki siau thei


url: =Laithiangtho Dokna (Isaiah 65-66) ~ Thu Tatuam (Siyin News)\nLaithiangtho Dokna (Isaiah 65-66)\nThursday, September 25, 2014 Laithiangtho Dokna No comments\n1. TOPA in amite ___ ahi hang amite in awlmawk ngawl hi.\na. ngaimaw zo\nb. huu nuam\nc. awkmawk ngawl\n2. TOPA in a mite ii ___ lai sungah kiciamtee zo hi.\na. ngitlo nate\nb. hamphat nate\nc. thuak tute\n3. TOPA in ___ thute kimangil tu ci ziam?\na. apiak tu\nb. a letsong piak tu\nc. a bosa thupiangte\n4. Kum zakhat bangh anungtate ___ ki ngaisun tu hi.\na. khangham in\nb. khangmoi in\n5. Thunget manma in thungetnate kong___tu ci hi.\na. awlmawk bua\nb. ngaisut sak\n6. Ngiate le ___te an ne khawm tu hi.\n7. ___ diksa ahikom tuasiatna te ka theng sak tu hi.\nb. Kiihuai biaknate\n8. Abang sia nau suak ngei ngawl nupi khat taw ki tengat ziam?\n9. TOPA in abang ka heeneam tu ci ziam?\n10. TOPA in daan pia tu in ___ tungah to tu hi.\na. vuipi ii tha te\n11. Ama in mawna nei te theampo ___ taw daan pia tu hi.\nc. mei le namsau\n12. Akuate sia thalkap thiam ziam?\nNgalphuangte tungah Pathian ii Daan piakna\n1TOPA in, “Keima in ka mihingte ii thu ngetnate zo tu in a kinging sa in om napi, amate in thu ngen ngawl uh hi. Amate ii hong mu thei tu in om napi, amate in hong zong beak bua uh hi. ‘Hi lai ah om khi hi; hong hu tu khi hi!’ ci in a zo pai tu in om kinken napi, minamte in ka tungah thu hong ngen ngawl uh hi. * 2Thin sah in a maan ngawl ngamta a amate uuk bang po a pai ka mite muak tu in a kinging sa in ka om tawntung hi. * 3Amate maizum maw in ka thin hong uuk sak tan lai hi. Biakna taw kisai a thiangtho huante ah amate in doai biakpiakna te vawtin doai biaktau tungah ngim namtui hal uh hi. 4Zanin mithite ii thaa te tungah thu dongh tu in leihawng sung le thaan ah amate pai uh hi. Amate in voksa ne in doai biakpiakna in a nei sate huanna satuite hawp uh hi. 5Taciang amate in midangte tungah, ‘Ko kung hong neak heak vun; ko sia no ii thuthaak tu in thiangtho leilam khu hi!’ ci uh hi. Tabang mihingte ka thuak zo bua hi– amate tungah ka thin uukna sia a mit ngei ngawl meikuang khat taw kibang hi.\n6“Amate daan piak tu in ka khensat zo a, amate ii thuak tute lai sungah kiciamtee zo hi. Amate ii sep sate ka en thong batu a, 7amate ii khialna le a pu a pate ii khialnate hangin amate in thuak tu hi. Amate in doaibiakna mual tungah paaknamtui hal in keima hong sonsia uh hi. Tua ahiciang amate ii ngamtatna sate taw kizui in amate a kilawm bangin daan ka pia tu hi,” ci hi.\n8TOPA in, “Sapit nga phate kuama in lalcip sak ngawl hi; amate in sapitzu in vawt zaw uh hi. Ka mihingte a vekpi in ka lalcip sak batu a– ka na a seamte ka ngum tu hi. 9Israelte sung panin Judah minamte thupha ka pia tu a, amate ii suan le paalte in ka mualtung ngam lua tu uh hi. Ka na a seam, ka tealsa mihingte tua ngamah teang tu uh hi. 10Amate in kei hong bia tu uh a, a tuute le a khuite sia a tatna tu mun ahi nitumna sangah a om Sharon Zaangtam le nisuana sangah a om Ngimna Kuam sungah paipui tu uh hi. *\n11“Ahihang kei hong nusia in, ka mual thiangtho Zion a awlmawk ngawl, kaamthu bek a suang milim pathiante ahi Gad le Meni a bia note atu in thu tuam hi tu hi. 12Note kong sap ciang nong zo bua uh a, kong paupui ciang nong ngai ngawl uh hu in, thi ngamh in na thi tu uh hi. Ka thu nit ngawl tu le a sia vawt tu na teal uh hi. 13Tua ahikom keima hong bia in ka thu hong nite in neak tu dawn tu hau tu uh a, ahihang note in ngilkial dangtaak in na om tu uh hi, ci in kong son hi. Amate lungdam tu a, ahihang note na mai uh mawl tu hi. 14Amate lungdamin la sa tu uh a, no na hi uh le thin tamtham in na kap tu uh hi. 15Ka teal sa mihingte in na min sia haamsiatna in zangh tu uh hi. Vaanglianpipa TOPA Keima in nang kong thatlum tu hi. Ahitazong ka thu hong nite min thak khat ka phua tu hi. 16Leitung ah thupha piak tu a ngen papo in a thumaan Pathian ii thupha piak tu ngen tu uh hi. Kiciamna vawt papo in a thumaan Pathian min taw kiciam tu uh hi. A bo sa hunsung a ngimnate bo mang tu a kimangil tu hi,” ci hi.\nLeithak le Vanthak\n17TOPA in, “Keima in leithak le vanthak te ka vawt hi. Nungsang hun a thupiangte kimangil siat tu hi. * 18Ka bitphua sa sungah lungdam thinnuam in om tawntung vun. Ka vawt sa Jerusalem khuathak sia thin nopna taw kidim tu a, a mite lungdam tu uh hi. 19Jerusalem le a mite hu in keima mama thin nopna taw ka kidim tu hi. Tua munah kaana, hu ki ngetna om ngawl tu hi. * 20Nausente a sen in thi nawn ngawlin, mihing theampo in amate nuntak hun ciam vaal khanghaam in nungta tu uh hi. Kum zakhat bang a nungtate khangmoi in ki ngaisun tu hi. Tasia hun ma in a thite sia keima in amate daan ka piak limlakna khat hi tu hi. 21-22Mihingte in inn sa tu uh a, tua sungah teang tu uh hi– tua innte sia kuama dang in zangh ngawl tu hi. Amate in sapit huan vawtin a sapitzu ne tu uh hi– midang in neak sak ngawl tu hi. Thingkungte bangin, ka mihingte khansau in nungta tu uh hi. Amate ii sep sa nate amate ma in lungdam takin ne tu uh hi. 23A nasepna maa pai tu a, a tate in tua siatna thuak ngawl tu uh hi. Keima in amate le a suan a paalte a tawntung in thupha ka pia tu hi. 24Ka tungah thu hong ngetna a man ma ngangawn in a thungetnate ka zo tu hi. 25Ngiate le tuunote an ne khawm tu hi; tawpite in khui anneak bangin, taangphaw ne tu a, ngulte sia kiitak huai nawn ngawl tu hi. Ka mual thiangtho, Zion tungah liamna baaina le siatna bangma om ngawl tu hi,” ci hi.\nTOPA in Minamte ii Thukhen\n1TOPA in, “Vantung sia ka tokhum hi a, leitung sia ka peang ngakna ahi hi. Tua ahiciang a koibang inn le a koibang mun sia ka ten natu in sa thei tu nu ziam? * 2Keima mama in leitung vantung buppi ka bitphua hi! Kiniamkhiak in a kisiik kikte, kei hong kiita in ka thu hong nite dik ka sa hi. *\n3Mihingte sia a uuk bangpo in ngamta uh hi. Amate in biakpiakna in khuital khat ngo, ahibale mihing khat biakpiakna in pia; tuuno khat taw bia, ahibale ui khat ii ngawng thiaktan, antang biakpiakna pia, ahibale vokte ii chi pia; ngim namtui pia ahibale milim tungah thu nget sia amate atu in kibang siat hi. Amate in a kiihuai biaknate diksa uh hi. 4Tua ahikom amate tungah– amate ii kiitak tuasiatna te ka theng sak tu hi– banghangziam cile ka sap ciangin kuama in hong zo ngawl a, ka pau ciangin kuama in hong ngai ngawl uh hi. Amate in ka thu nit ngawl tu le a sia vawt tu ma teal zaw uh hi,” ci hi.\n5Ama kiita in a thu a ni note in, TOPA ci bang ngai vun; “Kei tungah nong thumaan hu in, na mihingte sung pan mama in pawlkhat in note hong ensan in bangma in hong heang ngawl tu hi. Amate in no hong selno in, ‘Lungdam takin na nuntak uh kong mu thei natu uh in, TOPA in a letna hong lak hen a, hong ngum tahen’ hong ci uh hi. Ahihang amate mama maimawl tu uh hi! 6Ngai vun! Khuapi sungah ngamlumna, Biakinn sungah aw nginna sia TOPA ii a ngalte daan a piakna awnging ahi hi!\n7“Ka khuapi thiangtho sia naungil tut natna a thuak ngei ngawl nau a suak pai nupi khat taw kibang hi. * 8Tabang thute akua in mu ngei a za ngei ziam? Ni khat thu in ngam khat piang ngei ziam? Ngam khat a pian ma in Zion in khua ngei thuak ngawl tu hi. 9Ka minamte nausua hun ciang keima in paipui a, taciang suak sak ngawl tu in hong ngaisun heak vun,” ci hi. TOPA in son zo hi.\n10Jerusalem taw lungdam khawm vun; ama atu in lungdam vun,\nhi khuapi a it note theampo awng!\nTu in ama taw lungdam khawm vun,\nama atu in a hee a kap note theampo awng!\n11Nausen in a nu noai tawpin nop a sak bangin\nnote in Jerusalem ii nop saknate nuam na sa tu uh hi.\n12TOPA in, “Tawntung nop sakna kong pia tu hi; a kang ngeingawl nguntui bangin minamte ii haunate note tungah hong luang tu hi . Note sia a nu in omh in, a kaang tungah toai a itna taw a ou nausen khat taw na kibang tu uh hi. 13A nu in a tasen a heenep bangin, keima in Jerusalem khua sungah note kong heeneam tu hi. 14Hi thu a pian na mu uh ciang, na lung uh dam tu hi; note hong thahat sakin hong ciidam sak tu hi . Tasia ciang TOPA Keima in, ka thu hong nite hu in, ka ngalte tungah ka thin uukna ka lakna thu na he tu uh hi,” ci hi.\n15TOPA sia meikuang taw hong pai tu hi. Ama in a thin uuk nate tungah daan pia tu in vuipi ii tha te tungah to tu hi. 16Ama in mawna nei hi ci in a mu leitung mihingte theampo mei le namsau taw daan pia tu a– tam mama kithatlum tu hi.\n17TOPA in, “Biakna taw kisai a thiangtho huan sungah kingual ngitngut in a paite, voksa, zunam sa le a dang a kiihuai ante ne in, doai biak natu in amate le amate a kithiansua mite ii a bo mang tu hun nai zo hi. 18Amate ii ngaisutna le a nasepnate ka he hi. Ngam theampo ii mite khawmtua tu in kong pai hi. Amate hong pai hon ciang, ka vaangletna in bang vawt thei cisia mu tu uh a, 19 amate daan pia pa ka hi sia he tu uh hi.\n“Ahihang amate sung pan pawlkhat ka khe tu a ka minthanna, a za ngawl, ahibale ka letna le ka thahatna a mu ngawl lai minamte le ngam khualate ahi, Spain, Libya le thalkap thiam Lydiate, Tubal le Greecete kungah ka puak tu hi. Amate in hi minamte sungah ka letna pualaak tu uh hi. 20Amate in na ngam mipuite theampo sia hi ngamte pan keima atu letsong in hong paipui kik tu uh hi. Israel mite in biakpiakna antangte biakna taw kisai bung thiangtho sungah Biakinn ah hong paipui bangma in amate in na ngam mipuite sia siphu tung, laa tung, kalauh tung le siphu ngalleangte le khui leangte tungah pua in ka mual thiangtho Jerusalem ah hong paipui tu uh hi. 21Keima in amate pawlkhat sia thiampite le Levite ka suak sak tu hi.\n22Leitung thak le vantung thakte in keima vaangletna taw kho tu ahi bangma in, na suan na paalte le na min kip in kho tu hi. * 23“Thadet Poai sim le Sabbath Ni simin minam theampo in kei hong bia tu in hi mun Jerusalem ah hong pai tu uh hi,” TOPA in ci hi. 24“A cia uh ciang amate in kei hong langpan mihingte ii luanghawmte mu tu uh hi. Amate a ne thanhte thi ngei ngawl tu a, amate kihalna meite kimit ngei ngawl tu hi. Amate sia minam theampo ii muna ah kiihuai tu uh hi,” ci hi.


url: =Zomite' Gal lian pen Khat- (GZA pan Tangkona)\n1. Leitung taangthu i et ciangin “Beng Gal” (Opium War) kici nihvei om ngei hi. Amasapen Beng gal pen 1839-1842 sunga British te leh Sente (Qing dynasty) kidona ahi hi. Anihna pen 1856-1860 sung a piang hi-a, British te leh French te kipawl in Sente mah tawh a kidona uh ahi hi. Kum zalom 18 a kipan in British te leh gam pawlkhat in India pan beng pua in Sen gam ah zuak uh hi. 1820 kim pawl panin hih beng zuakna khan cihtakin hong khang hi. 1839 kum in Canton a om British te bengthoh tampi Sente in matsak uh hi.\nTuazawh asauvei het loin British te zukham tembaw nasem khat in Sente khat hong that hi. Hih thu teng tawh kisosuah in British te leh Sente kikal ah Beng Gal (Opium War) masa hong piang hi. British ten galzo ahih manin Hong Kong tuikulh ngahlawh uh hi. Tua hun a kipan 1997 kum dong Hong Kong pen British te khutnuai ah om hi. British te in Sen gam ah suakta taka beng zuak theih nading leh Sen gam mun khempeuh ah sum zuak sum leina nei in gam hong keek sawm uh ciangin anih veina Beng Gal hong piang leuleu hi. Sen gam ah hih banga beng nasia taka a kizuak ciangin Sente nuntakzia nakpi takin susia hi. Mi tampi in beng tepin nasem nawn loin a nuntakna uh mawk beisak uh hi. Beng zuakna hangin sum bawlna zong tampi kisia hi.\nUnited Nations Office of Drug and Crime (UNODC) te’ 2016 thuzaksakna (report) ah 2014 kumin leitungmi awn 250 (250 million people) in beng leh guihtheih khamtheih nam khat peuhmah zang ngei uh hi ci hi. Hih pen leitungbup mi om zah i 5% tawh kikim hi. Beng leh guihtheih khamtheih hangin 2014 kum in mi 207400 in nuntakna beilawh hi. 2003 kum lai pek nangawn in beng leh guihtheih khamtheih zuakna pan a sum kingah US$ 321.6 billion bang hikhin hi.\nTua kumin leitungbup sumbawlna kigawm pen US$ 36 trillion hi-a, 1% taang pen beng leh guihtheih khamtheih zuakna pan ahi hi. Leitungbup ah beng a tam ciin pen Afghanistan hi-a Kawlgam anihna ahi hi. Leitungbup a beng kizuak 25% Kawlgam pan ahi hi. Beng zuakna a sum kingah US$ Awn 359 (359 million dollars) bang pha hi. Kawlgam ah Shan leh Kachin states te ah kinak ciin pen hi.\n2. Tu-in i gennop taktak thu pen Zogam ah Shan leh Kachin gam zahin beng a kiciinloh hangin nidang sangin beng kilim ciin zawtham hi. Tedim leh Tonzang gam sung khua tampi te ah nidang a i ciin ngei vaimim, taang, be cihte kiciing nawn loin beng bekbek kiciing ta hi. Beng ciing a lokuan pen ‘Zo lokuan’ kici ningniang bek nong hi.Nidang pekpek lai in gamgi dung mun khatkhat ah beng kiciing thei mah hi. Ahi zongin kitam ciin lo hi. Tu-a zah a beng zai taka hong kiciin pen tuma kum 25-30 kim a kipan ahi hi. Kua phalna tawh hi ding hiam, Meitei te Zogam ah hong paisukin beng hong ciing uh hi. Ei mi pawlkhat in sum thalawhna in nei in sum a muh lawh zong om mah hi.\nTua zahkhat in beng zang a si zong kitawm nawn lo hi. Hih thu thuneite tung kigen zel sam napi Meitei te hawlkhia cih lian lah om khol lo, beng teng phiatsiang cih lah om khol loin, a uat deuh hun om a, a daihzawk deuh hun om hi. I gensa mah bangin tu laitak tektek Zogam khua tampi ah beng kiciingin, beng kizang in, beng tawh sum kizong hi. Beng leh khamtheih guihtheih tawh sum zongte in i phawk dingah, Pasian deih loh lampi tawh sum i mu zong in thupha hong tun lo, sauvei zong kimang beek loin atawpna ah lungkham gentheihna bek kilemlawh hi, cih phawkhuai hi (Paunak 10:2; 13:11; 20:21).Beng leh guihtheih khamtheih pen siatna bawlna (crime) tawh zong kizom hi. Beng lei nading sum aneih loh uh ciangin hong gu uh hi. Sum ngah nadingin mi thah akul leh hong that uh hi. Mundang gamdang bangah mi gilote kipawlna ahih nakleh beng leh guihtheih khamtheih nasep tawh sum azong uh ahi hi. Beng leh guihtheih khamtheih zatna panin natna hoih lo HIV/AIDS cihte pawl kizel pha pen hi.\n3. Zomite in tu laitak a i tuahkhak hih beng vai pen thuneu hi peuhmah lo hi. Thu dang tuamtuamte sangin a lauhuaizaw i gal lianpen khat ahi hi. Thauvui thautang tawh kikap sangin beng tawh minam muih baihzaw hi. Hih bang nasep a pankhiate in Zomite hoih nading sangin Zomite siat nading, Zomite manthan nading tupna tawh asep uh zong hithei mawh lo ding hi. Zomite i pilvang mahmah keileh ci tawm mahmah (Tul zakhat kim) sawnsawn ihih manin beng bekbek tawh zong minam abei zo ding dinmun ihih lam phawkhuai ni.\n4. Tua ahih manin Zomi akua mapeuh in Zogam ah beng ciinna abeisiang nading leh Zomi te sungah beng tawh sum zonna leh beng zatna abei siang zawh nadingin i pan theihna tekah i pan ciat ding i kizawn nuam hi.\n5. Khua sung hausa upate, biakna makai pawlpi sia leh upate, sang sia te leh kumpi nasem tuamtuam te in i omna khua ciat ah ma pangkhawm in hih Zomite gal lianpen i dokhop ding veiina tawh i kihanthawn hi.\nNimit: July 28, 2017


url: =Kum 6 Sungah ih Gam Bomb (bomb nam tuamtuam) 50 Vei Puakkham :: ZOMI DAILY\nposted on 30 May 2016 at 7:22 am UTC+9:30 Lomkholna: Myanmar, News\nMay 25, 2016 (7Day News Journal) :: Kum 2011-2016 kikal kum 6 sungin ih Gam sungah Bomb 50 vei puakkham hi ci-in Galkap palai khatin May 24 ni, Minam innpi thukikupna ah gen hi.\nMinam innpi thukikupna sung pan Galkap palai Col. Hla Win Aung in “Zintunzia (overnight guest list)” tawh kisai limtakin ciaptehna akibawlhuaina le kuppihna panin agen ahi hi.\n2011 kumin 8 vei, 2012 kumin 17 vei, 2013 kumin 8 vei, 2014 kumin 8 vei, 2015 kumin 7 vei le tukum 2016 inzong 5 vei avekpi kigawm 50 vei bang phakhin ahihna thu gen hi.\n“Hih pianzia teng enleng asusiate pen innteek lam pan hilozawin mun/khuadang pan hong pai uh ahimanin ih mun/khua sungah lengla zinte pen thuneilam ten limtak etcik ding kisam ahihna kitel thei hi” ci-in gen hi.\nAnasia phadeuh Bomb puakkhapna in Zangkong gamke sungah “Gamsung/pua Van Kizuak/leina Zumpi (Trade and Commerce Central Department), Thai Vannam Kizuak/lahna, Dragon Centre le Junction (8 mile) te ah thakhat thu tawh piangin, X2O Tuibuahpawi Mandat Tualpi, le Merchant Hotels” mun tengah zong piang hi.\n2011 pan 2015 ciang kum 5 sungin gamgi pan hong lutsim Bengali minamte mi 2023 kimanin le mun/gam dang akizuak mi 1729 pha uha, mihingzuak ding aki-ummawh mi (culprits) 1697 bang kimanin zum thusikna akibawlna thu zong gen hi.\nGambup minam innpi thukikupna sunga thusung ahi “Khua Sung Ki-ukna Thukhun” tawh kisai athumvei puahphatna sunga ‘Zintunzia (overnight guest list)’ le amah tawh kisai khawkno note kiphiat hi. Galkap palaite lam pan ahihleh kidop kidalkholh nadingin ‘Zintunzia’ pen neih ding hoihsa uha, ahizongin minam palai pawlkhatte-in Democracy ngeina tawh kituaklo hi ci-in phiat nuam uhi.\nPrevious: Tedim zatopi a khawnkhong Mit Velna ni 3 sung ah mipi 2603 kivel\nNext: Christians Awareness in Zogam


url: =Kim Jong Nam sihna vaitawh akiman North Korean pa kikhah kikding ~ ZD :: ZOMI DAILY\nposted on 3 March 2017 at 8:01 am Lomkholna: Malaysia, News, Sawltak, World\nKLIA2 sungah Kim Jong Nam suamlupna vaitawh akiman numei nihte banah, North Korea gammi pasal khatzong kiman hi. Ahi zongin tua pasalpa pen thu bawltheih nadingin pansan kician, Evidence kician omlo ahih manin Friday ni in kikhah kikding a, agamah kipuakding cih theStar pan kiza hi.\nTua North Korea gammi muanmawh Suspect in akimanpa minpen Ri Jong-chol kicipa hi a, kum 47 aphakhin khat ahihi. Athu kiciannailo ahih manin Police te’n Remand tawh akep uh hi a, Remand nihvei akipiakpen ahun beita ahih manin aki khahkhiading hi ci’n Attorney-General Tan Sri Mohamed Apandi Ali in genkhia hi.\nRi Jong-chol pen thu kibawllo dinghi. Banghanghiam cihleh amah thu bawltheih nading, thong khiattheih nadingin pansan kician, Evidence kician omlo hi. Tuaban ah hihpa in Valid Documents akician neilo ahih manin, agamah kipuakding, Deportation kibawlding hi ci’n zanni in genkhia hi.\nNorth Korean Embassy Counsellor Kim Yu-song zong zanni in Sepang Police Headquarters ah vahawh a, Minute 40 sungah palik tetawh kihona nei uhhi. Palik tetawh Ri Jong-chol khahkhiat theihnading vaimah akikum hiding in ki ummawh hi.\nNitaklam 5:35pm hunpawl in Sepang Police Headquarters ah atung hi a, Ri Jong-chol khahkhiattheih nadingin akisam Documents te apuak hiding kici hi.\nDeputy Inspector-General of Police Tan Sri Noor Rashid Ibrahim inzong Ri Jong-chol pen thu kibawlloding cih palik te kiangah hongki zasak ci’n genkhia hi.\nAhi zongin palik te khutsung panin aki khahkhiat khitphet in Immigration Act tawh kisaiding a, amanlang in agamah ki puakkhia dinghi ci’n genkhia hi. Tua ahih manin Police Department panin Immigration Department ah ki puakding cihi.\nKim Jong Nam kithahna vai ah muanmawh Suspects mi 4 pen Malaysia gampan in taikhiakhin uh a, North Korea gamah ciahkhin uh kici hi. Tua aciahkhiakhin Suspects 4 tetawh hihpa pen kizopna omdingin kigen himahleh Malaysian Police te’n mattheih nadingin Evidence kician mukhiazolo uh cihi.\nNorth Korea gamah aciahkhia khin Suspects 4 tepen Rhi Ji-hyon, 33, Hong Song-hac, 34, O Jong-gil, 55, Ri Jae-nam, 57 cihteng ahi uhhi.\nHih mi 4 tepen Malaysia gamsung ah atuamtek in ahun ani kibanglo in alut uh hi a, February 13 ni in Kim Jong Nam aki suamlupkhit ciangin hih mi 4 te Malaysia panin Jakarta lamzuanin ciahkhia uhhi.\nTua mi 4 te lakah khatpa pen hih kisuamlupna vai ah amakaipi hiding in kigen hi.\nRi Jong-chol pen Jalan Kuchai Lama aom Condominium panin February 17 ni in aki mankhia hi a, tunidong Remand tawh Malaysian Police te’n akepcip uh ahihi.\nHihpa pen 2000 kumin North Korea gam aom University pan Science leh Medicine tawh Degree ngah a, tuakhit ciangin India, Kolkata ahzong 2011 kumdong Research Center khatah semngei kici hi. ZD Sawltak #zomidaily\nPrevious: Thai gamsung ah migilo te’n innkuan khatsungpan mi 4 kaplum, 2 liam ~ ZD\nNext: Laisim Ni ~ Dimno’ Pa


url: =Mutpuak san pen ki mu nawnlo ~ Peter Suumpi :: ZOMI DAILY\nposted on 24 December 2014 at 12:12 pm Lomkholna: Article, PeterSuumpi\nHih tangthu pen adang tangthu te mah tawh kibang in siangtho in ithuaina tawh kidim hi. Laimai khempeuh ithuai lua hi. Tua khitciang hi tangthu pen zusa khat tawh kipan hi. Tua zusa ii minpen “Apuk” ki ci hi.\nApuk pen zusa vom khat ahi hi. Ahihang aman mutpuak lengthei asan khat nei hi. Tua mutpuak zawl piupiau pen Apuk in it mahmah hi. A ang ah kawi hi. Apuk in apai na peuhpeuh ah tua mutpuak pua hi. Hipen na mitkha ah bawl lecin muthei ding in kong lam en hi. Hipen Katawn tangthu ahiman in na ngaisut loh hangin amu thei ding in kong lam-en hi.\nNitak khat in tua mutpuak san pen hong mang hi. Tua ni zan pen khuazing lak ah Apuk amah guak khat tang sawl bang hei hi. Amutpuak om nawnlo ahiman in Apuk khasia hi. Khasia lua ahiman in akhitui zong luang zaizai hi.\n“Apuk kap nawn kei aw … maw … na mutpuak hong zonpih ning maw. Mutpuak khat aman leh mutpuak sawm ih zongkik keh … maw …”\nAgei ah awging khat in amah ahopih lam Apuk in hong phawk hi.\nAw ginna lam a etleh mutpuaksan nih amu hi. Mutpuak omna lam ah amah zong hong taipah hi. Atun ciang a etleh tua asan pen mutpuak nahi lo in simbu ii mittang na hizaw hi. Simbu pen singkung tung ah tuang ngiungeu hi.\nSimbu in Apuk sam in anih un mutpuak zong dingin hong paikhia uh hi. Amau tawh akigamla mun khat ah mutpuak tawh akibang asan khat hong mu uh hi. Mutpuak san nang tua lai ah maw?\nAgei ava neh uh leh tua asan pen mutpuak na hilo leuleu hi. Paaksan akiciinna paakhuan khat na hizaw hi. Tua paakhuan sung ah a etlawm mahmah vakhu lawm kingai nih na om hi. Tua vakhu te in akinoh kawmkawm un zingciang koi lam leng lengh ahoih tam ci in na ki kumkum uh hi.\nTua vakhu te Apuk gei ah hongpai in Apuk tha hong pia uh hi. “Kap nawn kei aw Apuk aw … na mutpuak san ko zong hong zonpih nung e. Mutpuak khat aman le mutpuak sawm ih zong pah kei deh”\nMutpuak zong dingin amau teng hong paikhia khawm uh hi. Apaina uh lampi gei khat ah Strawberry huanpi khat amu uh hi. Tua strawberry huanpi sung ah nitak an anelaitak toktol thum amu uh hi.\nTua toktol thum te in zong Apuk hong hehnem uh hi. “Mutpuak khat aman leh mutpuak sawm zon beh ni ei”\nTua khitciang asan agah zihziah apple kungkhat hong mu uh ih. Tua apple kung tung ah lunggam li tawh hong kimu leuleu uh hi. Lunggam li te in Apuk kiangah “lau kei in mutpuak sawm zong beh ni ei” ci in gen uh hi.\nTua bang teng tawh alampai uh hong zom uh hi. Khawlpak dih … ih na te ih sim kik deh … Simbu khat, vakhu nih, toktol thum, lunggam li = lawm hoih sawm\nTangthu sungah na khat asup lawh hang sawm ngah kik hi. Hipen a etlawm penpen le akicing penpen thukhupna khat ahi hi.\nIh nuntakna sung ah zong mutpuak san te ih nei hi. Mutpuak san cihpen in na khempeuh ih cihnopna zong hithei hi.\nNaupang khat ii deih kimawlna cihpen ama ii mutpuak san ahi hi. U ngen khat ii mutpuak san cih pen ama deih nasep khat ahi hi. A etlawm ki itna cihpen mutpuak san khat ahi hi. Nang ii neih le lam na hauhna te zong pen mutpuak san khat ahi hi. Ulian khat ii thuneihna pen amutpuak san ahi hi. Khangno khat ii hatna, ngaih banna, sepzawhna zong pen mutpuak san ahi hi. Zaknop ka sak mahmah la dawng khat pen ka mutpuak san ahi hi. Ahihang hi mutpuak san te bang hun in ei kiang pan paikhia in mang ding cih pen ih thei kei hi.\nIh mutpuak san ih mansuah ciang in ih khasai hi. Lam-et bei ih kisa hi. Ih puk hi. Ih lungneu hi. Ei te sauvei pi khasiat ding kisam ahihaim? Sauvei pi lam-et bei in sauvei pi thokik zolo in ih om ding kisam ahihiam …\nSingkung tung aa simbu in hite hoihtak in muthei ahileh en zong muthei buang ding hihang. Akhangno naupang te in hoihtak siangtak amuhthei nading lam ih lak ding kisam hi.\nMutpuak khat aman le adang mutpuak te ih zong zo ding hi. Simbu ii cihmah bangin … “ khat aman le sawm zonbeh ni”. Vakhu, toktol le lunggam te in zong genlai hi … “khat aman le sawm zon beh ni”\nHipen a-uphuai ngaihsutna (phylosophy) khat ahi hi. Ahi takpi ngaihsutna khat ahi hi.\nAndasen agawk kitam ahiman in a awsuak lo in lasiam minthang khat suaklo hi. Ahihang thuciin tangthu gelh laigelh sia khat in leitung ah minthang hi. Peter Suumpi (Source: The Chic Magazine pan Mei zi han’ gelh)\nPrevious: Huilak aa lam dengdeng thuman thutang’na ~ Peter Suumpi\nNext: Inn Nupi te theih ding kilawm thute


url: =Revolutionary Evolution of an Untold Legacy: Lia leh Taang" tawh kisai Taang Sianpu' muhna leh a Zatzia\nLia leh Taang" tawh kisai Taang Sianpu' muhna leh a Zatzia\nI. "LIA LEH TAANG" VAI KEIMA MUHNA LEH KA ZATZIA\nHih mun ah buai icih sung ah nam (2) om hi. A zat sawm lua a a buai tawh, a zat sawm lo lua a a buai tawh... pauselo in a zang suak ziau tawh cih bang kiom hi. Koi zaw teel ding cih hi ziau sa ingh. Hih thute pen kikup zong kul hetlo a commong sense (commong knowledge) tawh Lia leh Taang automatic a zat ziau ding pawl ahi hi. Tu in a tampi kong gelh khak hang in a gen lam sang a sep lam a thupi sak zaw kahih man in nidang a kipan tuni dong a zang ziau kahi hi.\nTua ahih man in i Zomi itna lahna nam khat mah ahi Lia leh Taang zatna pen a gen bek tawh silo in, zat sawm pah lel ding hi. Tua icih ciang a kingam, akingam lo kua teng om cih bel a thutuam ci ni :) Lia leh Taang a zanglo peuhmah Zomi itlo hi bel ci tuan keng, ahih hang sumbeina lah hilo, thatang piak keei a hanciam lah kullse lo Zomi hihna lahna in midang in hong zatpih nuam kei zong in en zang leng ahi hi ziau lel hi. naci uh hia guai?\nII. MINAM LEH GAM VAI THUPI TE MUN KHATKHAT TE AH "A TAMZAW DEIHNA HOIH KHIN THEILO IN, MANG DING HI THEI KHIN LO HI"\n4. Joshua leh Caleb te zong 10 te' muhna leh deihna te tawh aki banglo a muh man un, a man leh a hoih ding a muh man un a mau silo in, a lawm 10 (a tam zaw muhna a khial teng) si in a khualzinna zom theilo uh hi.\nZomi sung ah a Tamzaw deihna hoih mahmah napi in, mailam saupi a ding in a Tamzaw deihna hoih khinlo thei hi. Bang hang hiam cih leh Zomi te lak ah a tamzaw pen ki pilkhin lo, a tamzaw in thu kimukhinlo zaw ahih man hi kha ding hi. Gam khangtonate, Democracy gamte ah bel mi khempeuh pilna kicing tek, sinna kicing tek leh thumuhna picing nei tek uh ahih man in a tamzaw deihna a thupi pen ahih loh phamawh hi. Ahih hang...\n"Zomi sung ah Nupi khiin leh Papi khin te pawl khat natawm in Lia leh Taang a zang om lai mawk ahih leh, a bang hang a Tangval laite leh Nungaklai te in Lia leh Taang zang ngam lo zawzen ding ihiam? A bang, a kua lau huai mawk ding hiam" ici nuam phial hi.\nLei leh Taang vai pen ei Ciimnuai Zomi te lak ah kikup phing phing ding ahi nawn kei a, Lai Zomi te lak ah aki zelh theih na ding, hong zatpih nop na ding uh, a khiatna leh a hoihna i gengen ding hi zaw hi. Ei sung ah bel aki cimtak zong tampi mah kiom ta hi. Midang te kiang ah gen ding hi zaw ta hi. Ei bel ahi sa ci phot leng...\nPosted by Taang Sianpu at 7:08 PM\nLabels: zomi zogam sianpu zocia lia taang\nLia leh Taang" tawh kisai Taang Sianpu' muhna leh ...\nWindows 7 google update installation failed with e...\nPalik mi 2 ZAM zum ah pai in thu sit


url: =NUNGZUI SUAHNA-Khen thum na\nNUNGZUI SUAHNA-Khen thum na\tWritten by Admin\tWednesday, 25 July 2012 15:51\t“Kei kiangah a hong pai mite peuhmah in a nu leh a pa, a zi leh a ta, a sanggam numeite leh a sanggam pasalte, leh ama pumpi mahmah a nial ngam kei leh keima nungzui suak theilo ding hi. Ama singlamteh mah puatawmin ka nung hong zuilote, keima nungzui hi theilo hi” (Luke 14:26-27)\n· Neih leh lamh na kisap bek lei inla, na dinmun (standard) lahna in lei kei in\n· Hong zongsangsak thei nate khempeuh panin kikem in\n· Kholkhol kei inla, neih leh lamh a kisamte pia khia pahpah in\n· Hun tawh kisai zatzia siam inla, a manpha thei pen ding teel in\n· Na khat peuhpeuh neih teitei sangin zat siam ding kisin in\n· Pasian bawlsa nate pahtak dan kisin inla, zang siam in\n· “Tu'n lei inla, a sum dam piak in” kici peuhpeuh lunglut sawm ken\n· Kampau kidawm inla, thudik bek gen sawm in\n· Midangte adingin gimna, lungkhamna a tun thei na khempeuh nial in\n· Pasian Gam sangin na dang na lungsim hong la thei khempeuh pan kikem in\n· Ama deihteelna tawh nuntakna tualniam ahi nuam mite adingin laigelh mi khat in hih bangin na gelh behlap hi.\n· Neih leh lamh kisam mahmah cih ciangah ciangtan neih ding\n· Nasep nuam sa, sum thalawhin thalawh kei leh nasem nuam mi hi ding hi.\n· Innkuanpihte leh lawmte tawh kikholh hun hoih pia mi hi ding hi\nHun awngah ama lunglutna lam na khat peuhpeuhah a kizang mi hi ding hiSum leh pai in a neih mi hi loin ama'n sum leh pai nei hi-zaw ding hiKhuasung leh minam sungah midang tawh kikhawl mi hi ding hiIhmut hun, thalak hun hoih takin a pia siam mi hi ding hi.Zatkhiat lam, nektum lamah kidek mahmah mi hi ding hi\nMidangte' nasem nuam hi: Jesu in dinmun sang lamen nungzuite amau khe silsakna tawh thuhilh hi (John 13, Marka 10:35-45).\nMakaite thumang hi: Ukna nei makaite' thumang thei i cihte nungzui ciamtehna lim khat hi. Makai ahih ma-un amau tunga thuneite ukna na zui uh hi. Tua hangin makai hihna-za hong ngah uh hi. Thumanna kici a om lohna munah nungzuisuahna piang theilo hi. Jesu in vantung a pa deihna sihna nangawn a thuak dongin na mang hi (Marka 14:36, I Thes 5:12, Heb 13:17).\nAma nuntakna ki-en cian (sit-tel) mi hi: Midangte' cinlohna muh baih mahmah a, eima cinlohna kimuh ding haksa hi. Nungzui mi in amah leh amah kisittel mi ahi hi (Matt 7:1-5).\nHun zeekzia siam hi: Khris zui mite in amau nuntakna zeeksiam uh hi. Hun zeeksiamna pen nuntakna zeeksiamna hi. Hun om toto ding a, ahi zongin i nuntakna om tawntunglo ding hi. Tua ahih manin nuntak hun tom i neih sungin bang ci zat ding cih lungngaihhuai mahmah hi. Laisim hunin laisim mite'n hunzeek siam kisam a, tua mah bangin sum leh pai zong mite'n zong hun mah sum bangin zeeksiam ding kisam hi.\nPasian lungdamna ding ngaihsun: Nungzuite in a zuihpa uh lungdamsak ding hanciam uh hi. Khris ka zui ci-in ahi zongin i zuihpa' lungdamsak nading nasem lo cih pen a piangthei hi vetlo hi. Pasian lungdamna bang hiam, bang ka cih ciangin Pasian lungdam ding cih ngaihsuthuai hi. Pasian lungdamna lampi i zuihloh manin nuntakna maimang tam lua hi. A mangthang kha khat Khris kiangah i tut ciangin Pasian lungdamna lian cih i thei hi (Luke 15:6,10, 22-24). Tua bekah Pasian a lungdam na hi loin a gilkial mi ann i piak ciang, a dangtak khat dawn ding i piak ciang, khualmi khat i zindo ciang, puan neilo puan pia in, cina kat i veh ciang leh thongkia khat a kiat lai-in ama kiangah i hawh ciangin Topa lungdamsak hi (Matt 25: 35-39).\nKha Siangtho kimakaihsak hi: Topa nasep pen eima tha tawh kisem thei a, ahi zongin Kha Siangtho vangliatna tawh sem leng lamdang hamtang hi. Tua mah bangin i vai khat peuhpeuhah Kha Siangtho kimakaihsak mite nuntakna muibunzaw, thupizaw teitei hi (Zech 4:6, Gal 5:15-26).\nThukhupna: Topa nungzui mite ciamtehna lim pawlkhat i en khinzo hi. Nang, nungzui hoih na hi hiam, ahih kei leh nungzui lim leh mel neilo na hi hiam cih na kithei ding hi. Topa zui muanhuai, gahsuah leh ama lim suun i hih theih nadingin hanciam ni. I Topa in amah a zui mite gal-et loin amau tawh tonkhawm hi. Nang kiangah hong tonpih na kumpipa leh Topa' deihna bangin na gamta in. Tua hi leh eite zong “Jesu nungzui” i hih lam mite'n thei bek loin amau zong zuihnopna nei ding uh hi. Topa in thupha hong pia ciat ta hen.\nLast Updated on Wednesday, 25 July 2012 16:10\tContact Info


url: =Najib kimantading cih thuthang hangin Reporter te’n a innmai ah ngakcippah ngeingai :: ZOMI DAILY\nposted on 27 June 2018 at 11:00 am Lomkholna: Malaysia, News, Sawltak, World\nAbeisa in Malaysia gamsung ah Prime Minister asemlui ahi Datuk Seri Najib Razak pen zannitak in kimankhia tadinghi cih thuthang kiza ahih manin Reporters honkhat in delhpah ngeingai uh cih Bernama pan kiza hi. Najib kimanding cih thuthang akizak ciangin Taman Duta, Jalan Langgak Duta aom Najib ii innmai ah Reporter bekbek mi 30 bangin delhpah ngeingai uhhi.\nAhi zongin hihvai tawh kisai in Bukit Aman Commercial Crime Investigation Department Director Datuk Seri Amar Singh Ishar Singh tungah akidot ciangin tua thuthangpen thumanlo hi, Rumour hi ci’n genkhia hi.\nMalaysia gamsung ah golhguk ane te apholakkhia leh amankhia kipawlna ahi Malaysian Anti-Corruption Commission (MACC) Commissioner Datuk Seri Mohd Shukri Abdull tungahzong akidot ciangin Najib innpen kibuluhna “Raid” omlo hi, kimatna zong omlo hi ci’n genkhia hi.\nNajib ii inngeiteng ah Police Personnel te’n limtak in ngakcip, encik gigelai uh cihzong kiza hi.\nAbeisa in Prime Minister Tun Dr Mahathir Mohamad in 1MDB (1Malaysia Development Berhad) vaitawh kisai in sum Billion tampitak supna om ahih manin, Najib pen thu kibawlding hi ci’n genkhia ngeihi.\nTuavaiteng hangin Najib Razak leh azi Datin Seri Rosmah Mansor tepen gampualam ah azinkhiatheilo, ataisim theiloding inzong Immigration Department te’n Blacklist sungah koihsak in, gampua apaikhiatding aki khakcip ahihi. Zanni in Najib kimantading cih akizak ciangin Reporter leh Media tuamtuam te lawpmahmah in delhpah ngeingai uh a, ahi zongin aki mantaktakding nahinailozel hi. Najib ii kimatkhiatding pen ki ngaklahtuak mahmahleh kilawm hi.\nPrevious: Hong Kong ah numei khatin thautawh mi 4 kap, 1 si in 3 liam\nNext: China panin Malaysia gamsung akipuak ngabung sungah lungno kihel


url: =Bethlehem khualam ah ~ Khaibawi :: ZOMI DAILY\nposted on 23 December 2018 at 10:13 pm Lomkholna: Biakna, Khaibawi, News\nLungdambawl (Christmas) kuanteh I lungsim leh I mitkha nangawn ah Bethlehem khua hong suakthei zel hi. Leitung mite hong honkhia, hong gumkhia pa suahna mun leh hun ahih manin I lungsim leh I tatzia, I hekzia, nintek puansilh nangawn hong kikhelsak zo hi. I lasakte ah zong a tamzaw Bethlehem min kilokha hi. Bethlehem min a kilokha la tampite lak ah “Aw Bethlehem vang khua neu bel phalbi daidam si-al tangnuai,……….. gan annkuang ah gumpa hong suak zo hi,” cih in ka lungsim hong khoih mahmah hi.\nPhalbi daidam si-al tangnuai acih bek zong sutleng laimai tampi phaphial ding hi. Bang hang hiam cih leh phalbi daisam si-al tangnuai ah I it lawm le gual, Lia. leh Tg. te tawh kikholh bek zong nuam mahmah kisa hi. Zogam lo ngal tua dan a, phalbi daidam si-al tangnuai ah kikholh na ding mun le gam tamin ka um kei hi. US leh Australia bangah a piannang baihlo mahmah ding hi. Laphuak pen siam kasa a, kua hiam cih tuni dongin ka thei kei hi. Hih la atom mahmah hangin a deihna kicing mahmah hi.\nBethlehem khua pen laphuak pa gen mah bangin khuaneu mahmah khat hi-a, Jerusalem khuapi leitawlam tai 6 na kimkhawng ah om hi. Tanglai in tua khua pen Efrath or Efrathah kici hi. Lai Siangtho sungah Bethlehem Efrathah khua aw, nang pen Judah gam ah khuaneu pen khat na hih hangin nang’ sung panin Israel te a uk ding khat ka piang sak ding hi. Ama gui pen tangtawng pek tawh kizom hi, na ci hi( Mik 5:2).\nBethlehem a khiatna in Annsal or ann omna Inn cihna hi-a, Efratah cih ciangin gahpha hi, a cihna ahi hi. Leihoih mahmah in Zogam khuate danin mualtung khua hi-a, tuipipan in a sanna Pi 2460 kim in kiciamteh a, (2500 aci zong om hi). Sakol tutphah bangin a nawltuak sangto in a Khuasung pen niamsuk hi. Bethlehem Khua tawh aki zom tangthu tampi omsak uh hi. Jakob in a zi Rachel vui-in a zi phawkna dingin mual a bawlna mun in Bethlehem khua ahi hi(Pian 48:7;35:20). Ruth leh Boaz a kiten ciangin Ruth tenna Khua hong suak hi( Ruth 1:22;2:1). Tuni dongin Boazah Field ci-in tuucingte giahna mun endingin vapaileng, a lutna kongpi tawh kigalsai in laimalgol mahmah tawh kigelh hi.(2016 kum a, laigelhpa zinlai a amuh hi).\nBethlehem khua panin Ruth in Jordan gungal khat aom ama pianna Moab gam gal muh thei hi, kici hi. Kumpi David khan khiatna khua ahi hi(I Sam 16:1;17:12;20:6). Filistia te tawh kido in mual tungah aom lai tak in David in a lunggulh mahmah tui in Bethelem khua a tuikhuk tui ahi hi(II Sam 23:14-14). Solomon tapa Rehoboam in a muanhuai dingin Kulh tawh Bethlehem khua um hi( IIKing 11:6). Israel te tangthu sung leh mite ngaihsutna ah Bethlehem Khua pen David khua in ngaihsun niloh uh hi.\nAD 150 kim pawl in a nungtalai, Bethlehem khua gei a teng, Pawlpi makai lian masa pen pawl ahi, Justin Martyr a kici mipa in Zeisu suah na mun tawh kisai a genna ah Bethlehem khua a innte pen amun kham muansuang lak a kilam hi-a, a inn nuai san ah gankhumna ding suanghawm a nei inn tam mahmah hi. Zeisu suahna mun zong tua bang inn nuai suanghawm sung hiding hi, naci hi.\nZeisu suahna mun hi, aki ci leihawm khat tudong in Bethlehem khua ah om a, tua mun tungah Rom Pawlpi biak-inn khat kilam hi. Tua kawhawm sung pen Zeisu suahna mun hi, ci-un ki ngaihsun tawn tung hi. Hadrian in Christian thu a suksiat nopna hangin tua mun ah Adonis a kici milim pasian biakna phut hi. Rom ukna mite Christian a suah hun AD 300 khit, Rom kumpi Constantine hong khan ciangin tua san ah biak-inn lianpi khat lam in tu dongin tua biak innpi omlai hi.\nH.V.Morton in Bethelehem khua a, Zeisu suahna mun a paina thu a genna ah, Zeisu suahna mun a kci I tun ciangin Kulh na om a, tua kawm a om kong khak niam mahmah ahih manin mipoi aneu mahmahte nangawn alut ciangun a kun loh uh ki phamawh hi. Tua kongah lut in I tum khit ciangin a langkhat a kulh ah biak inn khat kilam hi. Tua biak-inn biak natau nuai ah leihawm khat om a, tua sungah kumsuk leng pi 40 val sau in pi 10 val a zai mun khat na om a, tuasungteng mial khipkhep ahih main meivak 53 kivak hi.\nA sual tungah aksi khat om a tua aksi kimkot ah Latin pau in “Nungak Mary sung panin Zeisu Khirish hih lai mun ah suak hi,” ci-in ki gelh hi, naci hi. Zeisu suahna mun taktak pen tua a ciapteh na munte uh hitakpi maw, hitakpilo cih I thei kei hi. A hi zongin tua suanghawm sung lutna ding biak-inn kong vang aniam mahmah in ki bawl a, kunsa in lut loh a phatmawhna in a thupi mahmah khat ahi hi. Kunsa in lut keileng tuasung I tun theih loh mah bangin Zeisu kiang a zuan peuhmah ki niamkhat ding kilawm ahih na thu hong phawksak hi. A suahna mun leh hun ni le khate sangin Zeisu I sungah hong suak taktakta hiam? Hong tektang taktakta hiam?Zeisu sungah I om taktakta hiam, cihte thupizaw hi.\nMi pawlkhatte ahun leh a mun a ni, a kha te tawh buailua uh ahih manin Zeisu suah Lungdambawl dawn ding zong mangngilh liang uh hi. Tuni in lungdambawl I bawlna ah Zeisu koi mun ah bang hun in suak hiam? cih sangin Zeisu tawh lungdambawl I bawl takpi hiam? I zangh takpi hiam, cihte thupizaw hi. Bang zahta in sum le pai tampi bei–in Lungdambawl I bawl hang, Zeisu I sungah, I inn sungah, I Pawlpi ah, I Khua I tui I gam I lei ah hong suak kei leh a mawkna taktak ahi hi.\nBethelehem khua pen Zeisu suahma in leitung gam tuamtuam ah amin thangke khua hi peuhmahlo hi. Ahi zongin tua khua ah Zeisu asuah a kipan leitungbup ah ki zel in kumsim in zin a mausapkullo in lungdambawl kuan ciangin a tawm pen million 4 ta neiden uh kici hi. Tua manin leisung sumpiang leh vanmanpha tuamtuam piangtase kei leh a sumlut tam mahmah ahih manin tuhunteh innhoih nono, mawtaw hoih nono leh biak-inn kician hoih, biak-inn kician tampip tak omta hi. Zeisu asuah manin kikhel in khangto hi.\nNa sungah Zeisu hong suahtakpi nak leh, na innsung, na pawlpi sungah Zeisu hong suahtakpi nak leh kikhelding, ki lamdangding, khangtoding cih hong phawksak ban-ah Zogam ah zong hong suaktakpi nak leh nopna daihna khantohna hong omding cih hong phawksak hi. Tukum lungdambawl ah Zeisu koilai mun ah na suahsak sawm hiam? Khaibawi\nPrevious: I Topa’ Nu Mary tawh tukhawm dih ni ~ Rev. Zam Khat Kham\nNext: Launa cihpen FEAR\nPenang aom Apartment khatah akikoih Motorcycle 18 leh Motor 1 meikanggawp\nPresident Donald Trump in kha 3 sung angah masak khasumteng citpiakna nei ~ ZD


url: =Christian Hymn te’ tangthu: Hong Itzaw Ning :: ZOMI DAILY\nposted on 26 October 2016 at 3:00 am Lomkholna: Article, Biakna, Hymn, Zamkhatkham\n(Philippians 1:9, 10)\nElizabeth P. Prentiss (1818-1878)\nOctober 26, 1818 ni-a America gam Portland, Maine-a suak Mrs. Elizabeth Payson Prentiss pen a nuntak tawntung Khazih ompihna a nuntakpih ngiat misiangtho khat-in kiciamteh hi. A thei mite in, “a mitte te kikkek-a, ciamnuih gen thei laimawkin, milak kihel sangin ama’ inn sung nuam a sazaw nupi neu nu” ci uh hi. A lungsim a liat hangin a pumpi zawngkhal den hi. A nuntak tawntung dam hun cih peuhmah a nei ngei kiuhkeuh lo mi khat ahi hi.\nA neutunga kipan mah-in laigelh siamna leh laphuah siamna nei hi. Kum 16 a phak ciangin kha thu lam ahi-a laigelhna lamah ahi zongin a sang mahmah-a kingaihsun Youth’s Companion ah a laigelhte kihelhel ta hi. Massachusetts leh Virginia ah tawlkhat sung sangsia sema, 1845 kumin a nung ciangin Union Theological Seminary-ah professor of Homiletics leh Polity a suak ding Presbyterian minister Dr. George L. Prentiss tawh kiteng uh hi. Mrs. Prentiss in a laigelhte khenkhia-in hawmkhiakhia a, a laibu gelh khat, Stepping Heavenward a cih bang USA bekbekah bu 200,000 kizuak zen hi.\n“Hong It Zaw Ning” a cih la bel Mrs. Prentiss in dahna lianpi a thuak laitaka a phuah ahi hi. 1850 kumte in New York City ah Pasian’ na a sep laitakun a tate khat khuai uh hi. Sawt kihal lo-in a ta neupen in sihsan leuleu hi. Sawtpi sung kihehnem zo het lo-in om a, a diary sungah, “Ang hawm, gim lua-a paat ngeiigneii pumpi, haksatna tampi ka thuakna hih leitung nusia-a taisat nop luatna lunggulhna” ci-in na gelh hi.\nTua banga dahna lianpi a thuak laitakin Mrs. Prentiss in Thuciam Lui sunga Jacob leh Pasian a kimuhna ngaihsun hi. Dahna lianpi thuaka Pasian a kisappen laitakin Pasian in a na dawntuahna ngaihsun hi. Tua bangmah a tuah nading thu nakpi-in ngen hi. Sarah Adams’ phuah “Nang Tawh Nai Zaw Nuam Ing” a cih la zong ngaihsunsun hi. Tua banga thungena a ngaihsutsut laitakin Sarah Adams’ a bangmah in Bethel-a Jacob tuahkhak thu tungtawnin ama’ teci panna hih la hong phuak hi. Tua nitak mah in a taang li-in zosiang hi, ahi zong kum 13 sung kuamah lak lo hi. A pasal nangawn lak lo hi.\n1869 kumin tua lamal kikhenkhia a, a nung ciangin Songs of Devotion labu sungah kihel hi. A sawt lo-in kampau nam tuamtuam-in kiletkhia a, Arabic pau leh Sen pau nangawnin om hi. August 13, 1878 ni-in Dorset, Vermont-a a khuakhal innpi vuah Mrs. Prentiss si hi.\nMrs. Prentiss in haksatna nakpi-a a thuak laitakin, “I see now that to live for God, whether one is allowed ability to be actively useful or not, is a great thing, and that it is a wonderful mercy to be allowed even to suffer, if thereby one can glorify God” ci-in na gen ngei -a, kha thu-a a picinna kimu thei hi.\nHih la a phuahna tawh kituakin, “To love Christ more is the deepest neeed, the constant cry of my soul….out in the woods, and on my bed, and out driving, and when I am happy, and busy, and when I am sad and idle, the whisper keeps going up for more love, more love, more love!” ci-in Khazih a itzawk ding a lunggulhna na gen hi.\nHih la aw a phuak William Howard Doane in Mr. Prentiss’ phuah la tawh kituak dingin a law-aw phuahsak hi. Wiiliam H. Doane bel America gam Preston, Connecticut ah February 3, 1832 ni-a suak ahi hi. High School a kah laitakin piangthaka, Baptist pawlpi sungah lawptakin lay-worker sem hi. A khangno lai-a kipanin sing tawh nasepna tuamtuam a bawl J.A. Fay and Company tawh kizom dena, 1860 kumin Cincinnati, Ohio ah a nasep tuah a, tua lai ah president sem hi. Tua banga company president a sep lai-in nidanga om nai lo vanzat nam 70 val phuanthak hi, ci-in kiciamteh hi. Cincinnati mah ah tengsuaka khuasung tuisung leh pawlpi sungah makaipi khat-in om hi. Kum 25 val sung Mount Auburn Baptist Church ah Sunday school superintendent sem hi. Music zong tampi phuaka, ahi zongin nuntakna-in nei ngei lo hi. La-aw dawng 2,200 val phuaka, labu 40 val kaikhawmin khenkhia hi. Christmas lasaupi catata zong tampi mah phuak hi.\nMusic lam a hanciamnate pahtawina in Denison University in 1875 kumin pahtawina Doctor of Music Degree pia hi. William Doane in tuni donga kisasa gospel la-aw ngaih tampi phuaka, tuate lakah, “A Sia Ding Honkhia In” (Rescue the Perishing), “Hong Paisan Ke’n, Migi Topa”(Pass Me Not, O Gentle Savior), “Nang A Hi’ng, Topa”(Draw Me Nearer), “Singlamteh Kiang”(Near the Cross), “Pasian’ Min Pha Ta Hen”(To God Be the Glory), “Zeisu Min Manpha Na La In” (Take the Name of Jesus), “Thungetna Hun Pha” (’Tis the Blessed Hour of Prayer), “I Ngak Laitak Hong tuak Diam?” (Will Jesus Find Us Watching?) cihte kihel hi. Elizabeth Prentiss’ phuah hih “Hong Itzaw Ning Topa” (More Love to Thee) la-aw ding a phuah banah, a tamzaw-in Fanny Crosby’ laphuahte a aw phuahsak denzaw hi.\nSum leh paii hau mahmah napi-in kiniamkhiat mahmah a, Pasian’ nasepna ah a hihzawh zah-a Christian lay-worker khat-a pang den mi ahi hi. Pasian’ nasepna adingin sum tampipi pia den hi. Cincinnati YMCA hall a pipe organ zong ama’ piak mah hi a, Chicago-a Moody Bible Institute ah Doane Memorial Music Building a kilam nadinga a kisam sum khempeuh zong ama’ piak mah ahi hi.\nDecember 24, 1915 ni-in South Orange, New Jersey ah Topa’ kiang hong zuatsan ta hi. A nuntak sung tawntung Pasian in nakpi taka a zat mi ahi hi.\nPrevious: Malaysia ah NGV Gas bungkhat puakkham, mi 1 si ~ ZD\nNext: Samsung te’n “Galaxy Tab A” kici Tablet thak zuakkhia ta ~ ZD